YƐDE anyinam ahoɔden ne pɛtro yɛ nneɛma pii. Yɛde anyinam ahoɔden yɛ adwuma ma yɛn afie yɛ hyew anaa nwini, na yɛde pɛtro nso gu yɛn kar mu. Nanso, wokɔ wiase baabiara a, nnipa pii rehyia ɔhaw kɛse paa wɔ anyinam ahoɔden ne pɛtro ho.\nGary a ofi South Africa kaa sɛ, “sɛnea daa wɔto pɛtro ne gas mu no,” ɛhaw adwene paa. Jennifer a ofi Philippines nso, ne haw ne sɛ, worentumi mfa wo ho nto anyinam ahoɔden so, efisɛ “ade rekye a ade resa yi, sɛ́ wɔredum nkanea ara ni.” Fernando a ofi El Salvador kaa sɛ, ɛyɛ a “odwen sɛnea ɛka asase ne nneɛma a atwa yɛn ho ahyia no ho.” Wokɔ mmeae pii a, sɛnea wɔyɛ pɛtro, gas ne anyinam ahoɔden no sɛe asase ne ɛso nneɛma.\nƐnyɛ dɛn ara a wubebisa wo ho sɛ, ‘Anyinam ahoɔden ne pɛtro ho haw yi, me nso dɛn na metumi ayɛ wɔ ho?’\nYɛn nyinaa betumi asi gyinae sɛ yɛde anyinam ahoɔden ne pɛtro bedi dwuma nyansam. Sɛ yɛtew sɛnea yɛde di dwuma no so, na yɛde di dwuma yiye a, ɛde mfaso pii ba. Sɛ yɛtew sɛnea yɛde yɛ adwuma no so a, yɛremmɔ ho ka pii. Afei nso, sɛ dodow a yehia no so tew a, ɛho renhia sɛ nnwumakuw no yɛ pɛtro ne anyinam ahoɔden pii, na wei bɛbɔ asase no ho ban.\nYɛnhwɛ akwan mmiɛnsa a yebetumi afa so de anyinam ahoɔden ne pɛtro ayɛ adwuma nyansam: yɛn afie mu, kar a yɛbɛfa, ne nneɛma foforo a yɛde yɛ adwuma.\nNneɛma a ɛma dan mu yɛ nwini anaa ɛyɛ hyew no, fa di dwuma yiye. Nhwehwɛmu bi a wɔyɛɛ wɔ Europe man bi mu kyerɛɛ sɛ, sɛ edu awɔw bere a, afiri a ɛma dan mu yɛ hyew no, sɛ wotew ne hyew no so digrii mmienu pɛ mpo a, ebedu afe no, na woasie sika paa. Derek a ɔte Canada no kaa biribi a ɛfoa asɛm yi so. Ɔkaa sɛ: “Sɛ edu awɔw bere a, sɛ́ anka yɛbɛsɔ biribi ama dan mu ayɛ hyew paa no, yɛhyɛ atade a yɛde ko awɔw. Wei mma yɛn abusua no nsɛe anyinam ahoɔden ne gas pii.”\nSɛ edu ahohuru bere na wopɛ sɛ wo dan mu yɛ nwini nso a, asɛnkoro yi ara betumi aboa wo. Rodolfo a ofi Philippines taa kyim ne air conditioner to baabi a ɛnyɛ nwini pii. Adɛn ntia? Ɔkaa sɛ: “Ɛtew ɛka so, na ɛmma yɛnsɛe anyinam ahoɔden nso.”\nSɛ wosɔ nneɛma a ɛma dan mu yɛ hyew anaa nwini a, toto mpoma ne apon mu. * Sɛ yɛamma ɔhyew anaa enwini a ɛwɔ dan no mu ampue a, yɛrensɛe anyinam ahoɔden anaa gas. Nhwɛso bi ni: Sɛ edu awɔw bere na wubue pon to hɔ a, wubehia anyinam ahoɔden anaa gas bebree na ama dan no mu atumi ayɛ hyew.\nMpoma ne apon a wobɛto mu no da nkyɛn a, ebinom asan afa ɔkwan foforo so atew anyinam ahoɔden ne gas a wɔde di dwuma wɔ fie no so. Wɔde nneɛma bi a ɛmma ɔhyew anaa awɔw mma dan mu ahyehyɛ dan no ho, na wɔn mpoma nso mframa ntumi mfa mu.\nTɔ bɔlb a ɛntwe karɛnt pii. Jennifer a yɛadi kan aka ne ho asɛm no kaa sɛ: “Ná yɛtɔ bɔlb a ɛtwe karɛnt paa, nanso yegyae tɔɔ nea ɛntwe karɛnt pii.” Ɛwom, mfiase no, sɛ wotɔ bɔlb a ɛntwe karɛnt a, wobɛka sɛ ne bo yɛ den. Nanso, esiane sɛ ɛntwe karɛnt pii nti, akyiri yi wubehu sɛ wommɔɔ ka.\nKAR A YƐBƐFA\nSɛ ɛbɛyɛ yiye a fa pasengya kar anaa keteke. Andrew a ofi Great Britain no kaa sɛ: “Sɛ merekɔ adwuma a, bere biara a ɛbɛyɛ yiye no, mefa keteke anaa sakre.” Nhoma bi kaa sɛ: “Sɛ yɛhwɛ nnipa dodow a kar nketewa tumi fa, na yɛde toto nnipa dodow a bɔs anaa keteke tumi fa no ho a, ɛka a kar nketewa no bɔ wɔ pɛtro ho no, ɛyɛ bɔs anaa keteke deɛ no mmɔho mmiɛnsa.”—Energy: What Everyone Needs to Know.\nDi kan susuw mmeae a wopɛ sɛ wokɔ no ho. Sɛ wudi kan susuw mmeae a wopɛ sɛ wokɔ no ho a, wubetumi atew mpɛn dodow a ɛsɛ sɛ wutwa kwan no so. Wei remma wonsɛe sika ne bere.\nBosome biara, Jethro a ofi Philippines twa sika bi to hɔ a ɔde bɛtɔ pɛtro agu ne kar mu. Ɔkaa sɛ: “Wei ma mitumi di kan susuw mmeae a ɛsɛ sɛ mekɔ no ho.”\nNNEƐMA FOFORO A YƐDE YƐ ADWUMA\nNsuhyew a wode di dwuma no, tew so. Nhwehwɛmu bi kyerɛɛ sɛ: “Anyinam ahoɔden dodow a wɔde di dwuma wɔ Australia nkurow mu no, wokyɛ mu ɔha a, wɔde emu bɛyɛ 1.3 noa nsuhyew wɔ fie. Anaasɛ anyinam ahoɔden dodow a wɔde yɛ adwuma wɔ fie no, ɛno nso wokyɛ mu ɔha a, wɔde emu 27 noa nsuhyew.”\nSɛ wonoa nsuhyew a, ɛtwe anyinam ahoɔden paa, enti sɛ yɛtew nsuhyew a yɛde di dwuma no so a, ɛmma yɛmmɔ ka wɔ anyinam ahoɔden ho. Wei nti, Victor a ofi South Africa no kaa sɛ: “Sɛ yɛreguare a, yɛbɔ mmɔden sɛ yɛremfa nsuhyew pii nguare.” Nyansahufo bi a wɔfrɛ no Steven Kenway kaa sɛ, “sɛ woamfa nsuhyew pii anni dwuma a, ɛde mfaso mmiɛnsa na ɛba.” Efisɛ “ɛtew nsu ne anyinam ahoɔden dodow a yɛde yɛ adwuma no so, ɛma nnwumakuw a wɔyɛ anyinam ahoɔden ne nsu no adwuma so tew, na ɛmma fiefo . . . mmɔ ka.”\nDum no. Yɛreka nneɛma bi te sɛ kanea, elɛtrɔnik mfiri, TV, kɔmputa, ne mfiri afoforo a yɛde yɛ ade wɔ fie. Saa mfiri ahorow yi bebree wɔ hɔ a, sɛ wudum no mpo na woannum no wɔ ban ho a, etumi twe karɛnt. Abenfo bi kyerɛ sɛ, ɛyɛ papa sɛ wutu plɔg no fi ban no ho, anaasɛ wudum no wɔ extension board so. Wei remma afiri no ntwe karɛnt. Fernando a yɛadi kan aka ne ho asɛm no de wei yɛ adwuma. Ɔkaa sɛ: “Kanea anaa afiri biara a memfa nyɛ hwee no, midum no, na mitu plɔg no.”\nƐyɛ nokware, anyinam ahoɔden ne pɛtro bo reyɛ den, na ɔkwan a wɔfa so yɛ saa nneɛma yi tumi sɛe asase ne ɛso nneɛma. Ebia yɛrentumi nyɛ ho hwee. Nanso yebetumi asi gyinae sɛ yɛde saa nneɛma yi bedi dwuma nyansam. Wokɔ wiase baabiara a, nkurɔfo refa akwan pii so ayɛ saa. Ɛwom, sɛ obi betumi de anyinam ahoɔden ne pɛtro adi dwuma yiye a, egye animia, afei ehia sɛ yesusuw nneɛma ho. Nanso woyɛ saa a, hwɛ mfaso ara a wubenya. Valeria a ofi Mexico kaa sɛ: “Memmmɔ ka, na mensɛe asase so nneɛma nso.”\n^ nky. 10 Nneɛma a ɛma dan mu yɛ hyew anaa nwini no, wɔde akwankyerɛ nhoma bi ka ho. Kenkan na di akyi pɛpɛɛpɛ. Ɛho nhwɛso ne sɛ, nneɛma no bi wɔ hɔ a, ehia sɛ wubue pon no to hɔ ma mframa fa dan no mu.\nBible ma yenya afotu pii a ebetumi aboa yɛn ama yɛde nneɛma adi dwuma nyansam.\nYohane 6:12: Yesu ka kyerɛɛ n’asuafo no sɛ: “Mommoaboa nea aka ase no ano na biribiara ansɛe kwa.”\nDɛn na wubetumi ayɛ na wode nneɛma adi dwuma nyansam?\nFilipifo 2:4: “Monnhwɛ nneɛma a ɛfa mo nko ara ho, na mmom monhwɛ nea ɛfa afoforo ho nso bi.”\nNea woyɛ no, ɛka afoforo sɛn? Wo mpɔtam hɔ nso ɛ?


1 Mose 25 AKCB - التكوين 25 NAV\n1 Mose 25:1-34\nAbraham Ware Ketura\n1Abraham waree ɔbea foforo bi a ne din de Ketura. 2Abraham ne Ketura woo saa mma a wɔn din didi so yi: Simran, Yoksan, Medan, Midian, Yisbak ne Sua. 3Yoksan woo Seba ne Dedan. Dedan asefo ne Asurfo, Letusfo ne Leumfo. 4Midian woo Efa, Efer, Henok, Abida ne Eldaa. Eyinom nyinaa yɛ Ketura asefo.\n5Abraham de nʼagyapade nyinaa maa Isak. 6Nanso bere a ɔte ase no, ɔmaa ne mpenamma akyɛde, na oyii wɔn fii ne babarima Isak nkyɛn ma wɔkɔɔ apuei fam asase bi so.\n7Abraham nkwanna nyinaa kosii mfe ɔha aduɔson anum. 8Abraham nyin bɔɔ akwakoraa posoposo ansa na ɔrewu akɔka ne mpanyimfo ho. 9Ne mmabarima Isak ne Ismael siee no wɔ Makpela boda a ɛwɔ Efron no mu. Na ɛhɔ yɛ Hetini Sohar babarima no afuw a ɛwɔ Mamrɛ apuei fam. 10Eyi ne asase a Abraham tɔ fii Hetifo nkyɛn no. Ɛhɔ na wosiee Abraham ne ne yere Sara. 11Abraham wu akyi no, Onyankopɔn hyiraa ne ba Isak a na saa bere no ɔte Beer-Lahai-Roi abura no ho no.\n12Eyi ne Abraham babarima Ismael a Sara afenaa Hagar a ɔyɛ Misraimni no woo no maa Abraham no asefo ho asɛm.\n13Wɔn a wodidi so yi yɛ Ismael mmabarima a wɔabobɔ wɔn din fi mpanyin mu no.\nNa Nebaiot yɛ Ismael abakan.\nWɔn a wodidi so yi nso yɛ Kedar, Adbeel, Mibsam,\n14Misma, Duma, Masa,\n15Hadad, Tema, Yetur,\nNafis ne Kedema.\n16Saa din a wɔabobɔ yi yɛ Ismael mmabarima no. Saa din yi na ɛdeda mmusuakuw dumien ne wɔn atenae so.\n17Ismael dii mfirihyia ɔha aduasa ason ansa na ɔrewu. Owu ma wosiee no wɔ ne nkurɔfo mu. 18Ismael asefo yi tenatenaa nsase a efi Hawila kosi Sur a ɛbɛn Misraim pɛɛ wɔ Asiria ntentenso. Daa na akokoakoko wɔ mmusuakuw yi ntam.\nEsau Ne Yakob\n19Abraham babarima Isak ne nʼasefo ho asɛm ni.\nAbraham woo Isak. 20Isak dii mfirihyia aduanan no, ɔwaree Rebeka a ɔyɛ Aramni Betuel a ofi Paddan-Aram no babea. Rebeka yɛ Aramni Laban nuabea.\n21Isak waree Rebeka mfe bebree a na wɔnwo. Enti Isak bɔɔ Awurade mpae, srɛɛ ɔba maa ne yere. Akyiri no, Awurade tiee ne mpaebɔ, maa ne yere Rebeka nyinsɛnee. 22Bere a Rebeka nyinsɛnee no, ɛtɔ da a, na mmofra no di aperepere wɔ ne yafunu mu. Sɛ ɛba saa a, obisa ne ho se, “Dɛn na ɛreyɛ me yi?” Afei, ɔbɔɔ mpae bisaa Awurade nea ɛkyerɛ.\n23Awurade buaa no se,\n“Aman abien na wɔwɔ wo yafunu mu.\nWɔbɛtetew nnipa baanu a wɔwɔ wo yafunu mu no mu.\nMmofra baanu no, ɔbaako asefo bɛyɛ ahoɔdenfo asen ne nua a ɔka ne ho no asefo.\nNa ɔpanyin no bɛsom akumaa no.”\n24Rebeka awo duu so no, ɔwoo ntaten. 25Na nea odii kan bae no yɛ ɔkɔkɔɔ a ne ho nwi yɛ kuhaa te sɛ nea ɔhyɛ nwi atade. Enti wɔtoo no din Esau. 26Eyi akyi no, ne nua no bae a na ne nsa kura Esau nantin; enti wɔtoo ne din Yakob. Rebeka woo wɔn no, na Isak adi mfe aduosia.\n27Mmofra no nyin no, Esau bɛyɛɛ ɔbɔmmɔfo a ɔtow a, ɔmfom. Na ɔyɛ ha fa wuram baabiara. Yakob nso bɛyɛɛ obi a ɔyɛ komm a ɔmpɛ ne ho asɛm. Na bere biara, ɔpɛ sɛ ɔtena fie. 28Na Isak pɛ Esau asɛm yiye, efisɛ na bere biara ɔkɔyɛ ha de hanam a Isak pɛ ba fie. Nanso na Rebeka de, ɔpɛ Yakob asɛm.\nEsau Tɔn Ne Panyin\n29Da bi a Esau fi wuram bae a na ɔkɔm de no yiye no, ɔbɛtoo sɛ ne nua kumaa Yakob nso renoa aduan bi a ani yɛ kɔkɔɔ na ɛyɛ akɔnnɔ nso. 30Ɔka kyerɛɛ Yakob se, “Mesrɛ wo, ma me wʼaduan a woanoa yi bi nni!” Ɛno nti na wɔfrɛ Esau sɛ Edom, a nkyerɛase ne ade kɔkɔɔ.\n31Yakob buae se, “Tɔn wo panyin no ma me ansa.”\n32Esau kae se, “Ɔkɔm rekum me, na mede panyin reyɛ dɛn?”\n33Yakob buaa Esau se, “Mate, ka ntam kyerɛ me wɔ Onyankopɔn anim sɛ, panyin no yɛ me dea.” Esau kaa ntam no de tɔn ne panyin no maa ne nua kumaa Yakob.\n34Enti Yakob maa Esau aduan no bi ma odii. Ɔnom nsu guu so, sɔre kɔɔ ne kwan.\nEyi ne ɔkwan a Esau faa so tɔn ne panyin no.\nAKCB : 1 Mose 25


Mateo 8 NA-TWI - Yesu sa nyarewa - Bere a Yesu sianee - Bible Gateway\nMateo 8 Nkwa Asem (NA-TWI)\n8 Bere a Yesu sianee bepɔw no no, nnipadɔm bebree dii n’akyi. 2 Ɔkwatani bi baa Yesu nkyɛn bɛkotow no, srɛɛ no sɛ, “Me wura, mesrɛ wo, sɛ ɛyɛ wopɛ a, sa me yare.”\n3 Yesu teɛɛ ne nsa de kaa ɔkwatani no kae se, “Mɛsa wo yare. Kwata, fi ne so kɔ!” Amonom hɔ ara, kwata no fii ne ho.\n4 Yesu ka kyerɛɛ no se, “Wo ne obiara nni w’ayaresa yi ho nkɔmmɔ. Kɔ, na fa wo ho kɔkyerɛ ɔsɔfo, na bɔ afɔre a Mose hyɛɛ sɛ wɔmmɔ sɛ adanse no.”\n5 Yesu kɔɔ Kapernaum. Oduu hɔ no, Roma asraafo panyin bi a dɔm hyɛ n’ase baa ne nkyɛn bebuu no nkotodwe kae se, 6 “Awurade, m’abofra abubu gu hɔ a ɔrehu amane; mesrɛ wo, bɛsa no yare ma me.”\n7 Yesu ka kyerɛɛ no se, “Mɛba abɛsa no yare.”\n8 Asraafo panyin no tee Yesu asɛm a ɔkae no, ɔkae se, “Awurade, memfata sɛ woba me fi. Ka biribi, na m’abofra no ho bɛyɛ no den. 9 Meyɛ ɔsraani a mehyɛ tumi ase, na mesan wɔ asraafo a wɔhyɛ m’ase. Meka kyerɛ wɔn mu bi se ɔnkɔ a, ɔkɔ. Meka kyerɛ ɔfoforo se ɔmmra a, ɔba. Saa ara nso na sɛ meka kyerɛ m’abofra se ɔnyɛ biribi a, ɔyɛ ara nen. Nanso minim sɛ, wowɔ tumi a wubetumi de apam ɔyare no ma afi ne so.”\n10 Yesu tee saa asɛm yi no, ɛyɛɛ no nwonwa. Ɔdanee n’ani ka kyerɛɛ nnipadɔm a wodi n’akyi no se, “Israelman mu nyinaa, minhuu gyidi a ɛte sɛɛ da. 11 Na meka makyerɛ mo se, nnipa pii befi apuei ne atɔe aba, na wɔne Abraham, Isak ne Yakob abɛtena ase wɔ ɔsoro ahenni no mu. 12 Na Israelfo a wosiesiee ɔsoro ahenni maa wɔn no mu pii wɔ hɔ a wɔbɛtow wɔn agu esum kabii mu ama yaw.”\n13 Yesu ka kyerɛɛ asraafo panyin no se, “Kɔ fie. Nea wugye di no aba mu ama wo!” Saa bere koro no ara mu, abofra no ho tɔɔ no!\n14 Yesu kɔɔ Petro fi. Ɔkɔtoo sɛ atiridii abɔ Petro ase bea ma ɔda hɔ. 15 Yesu soo ne nsa, na amonom, atiridii no tu fii ne so. Ɔsɔre noaa aduan maa wɔn.\n16 Saa da no anwummere no, wɔde wɔn a wɔwɔ ahohommɔne bebree brɛɛ Yesu. N’anom asɛm a ɔkae no maa ahohommɔne no nyinaa tu yerae, na wɔn a wɔyare no nyinaa nso ho tɔɔ wɔn. 17 Eyi maa nea Odiyifo Yesaia kae se, “Ɔfaa yɛn ahoɔmmerɛw na ɔsoaa yɛn nyarewa nyinaa” no baa mu.\n18 Yesu hui sɛ dɔm no redɔɔso no, ɔka kyerɛɛ n’asuafo no se, wonsiesie wɔn ho na wontwa nkɔ asuogya nohɔ.\n19 Ɛhɔ ara, Yudani kyerɛkyerɛfo bi ka kyerɛɛ Yesu se, “Ɔkyerɛkyerɛfo, baabiara a wobɛkɔ no, medi w’akyi!”\n20 Yesu buaa no se, “Sakraman wɔ ntokuru, wim nnomaa nso wɔ birebuw, nanso me, Onipa Ba no de, minni baabi a mede me ti to!”\n21 Asuafo no mu baako bɛka kyerɛɛ no se, “Owura, ma me kwan na menkosie m’agya ansa na mabedi w’akyi.”\n22 Nanso Yesu ka kyerɛɛ no se, “Di m’akyi. Wɔn a wɔawu wɔ honhom mu no, nsie wɔn awufo.”\n23 Yesu saa nyarewa no wiei no, ɔtenaa ɔkorow mu ne n’asuafo no twa kɔɔ asuogya nohɔ. 24 Prɛko pɛ, ahum kɛse bi tui maa asorɔkye bu bɛkɛtaa ɔkorow no so. Nanso na Yesu de, wada.\n25 N’asuafo no de nteɛteɛm kɔɔ ne nkyɛn konyanee no kae se, “Awurade! Gye yɛn na yɛreyɛ amem!”\n26 Yesu nyanee no, ɔka kyerɛɛ wɔn se, “Mo a mo gyidi sua. Adɛn na moabɔ hu saa?” Ɛhɔ ara, ɔsɔre teɛteɛɛ ahum ne asorɔkye no ma ɛyɛɛ dinn. 27 Asuafo no ho dwiriw wɔn yiye. Wobisabisaa wɔn ho wɔn ho se, “Onipa bɛn mpo ni a ahum ne ɛpo tie no yi?”\n28 Yesu ne n’asuafo no duu asuogya wɔ Gadarafo asase so no, nnipa baanu bi a ahohommɔne wɔ wɔn so fi amusiei behyiaa no. Esiane sɛ na saa nnipa yi yɛ keka nti, na obiara ntumi mfa faako a wɔwɔ hɔ.\n29 Wohuu no pɛ, wofitii ase teɛteɛɛm se, “Onyankopɔn Ba, ɛdɛn na worehwehwɛ afi yɛn nkyɛn? Wunni ho kwan sɛ saa bere yi mu, woyɛ yɛn ayayade biara.”\n30 Saa bere koro no ara mu, na mprako redidi wɔ nkyɛn baabi. 31 Ahohommɔne no srɛɛ Yesu sɛ, “Sɛ wutu yɛn a, fa yɛn kɔhyɛ mprako yi mu.”\n32 Yesu teɛɛ wɔn se, “Mumfi!” Ɛhɔ ara, ahonhommɔne no fii nnipa no mu kɔhyɛn mprako no mu. Mprakokuw no nyinaa de mmirika sianee bepɔw no koguu po no mu ma ɛfaa wɔn. 33 Ntɛm ara, wɔn a wɔhwɛ mprako no so no tuu mmirika kɔɔ kurom kɔkaa nea asi no kyerɛɛ nkurɔfo. 34 Kurom hɔfo no tee nea aba no, wɔbɔɔ twi kɔɔ nea Yesu wɔ hɔ no. Wohuu Yesu no, wɔsrɛɛ no sɛ omfi wɔn man mu hɔ nkɔ.


Abawo Ma Nsakrae Ba Asetena ne Aware Mu | W’abusua Betumi Anya Anigye\nKENKAN WƆ Abui Acholi Afrikaans Ahanta Ajië Albanian Alur American Sign Language Amharic Angolan Sign Language Arabic Arabic (Tunisia) Argentinean Sign Language Armenian Assamese Ateso Aukan Australian Sign Language Aymara Azerbaijani Azerbaijani (Cyrillic) Balinese Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bissau Guinean Creole Bolivian Sign Language Bomu Boulou Brazilian Sign Language Bulgarian Cakchiquel (Western) Cambodian Catalan Cebuano Changana (Zimbabwe) Chavacano Chichewa Chilean Sign Language Chin (Tiddim) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Croatian Cuban Sign Language Czech Czech Sign Language Damara Dangme Danish Dayak Ngaju Digor Diola Douala Drehu Dusun Dutch Ecuadorian Sign Language Edo Efik Emberá (Catío) English Esan Estonian Ewe Faroese Fijian Finnish Finnish Sign Language Fon Frafra French French Sign Language Ga Galician Garifuna Georgian German German Sign Language Ghanaian Sign Language Gitonga Greek Greenlandic Guarani Guarani (Bolivia) Guatemalan Sign Language Guerze Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Huastec (San Luis Potosi) Hungarian Hungarian Sign Language Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Japanese Japanese Sign Language Javanese Jula Kabiye Kabyle Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kongo Korean Korean Sign Language Kpelle Krio Kurdish Kurmanji (Caucasus) Kurdish Kurmanji (Cyrillic) Kurdish Sorani Kwangali Kwanyama Kyangonde Lamba Latvian Lenje Lhukonzo Lingala Lithuanian Lomwe Low German Luganda Lugbara Lunda Luo Macedonian Macua Madagascar Sign Language Malagasy Malawi Sign Language Malay Malayalam Maltese Mam Mambwe-Lungu Mandjak Maninkakan (Eastern) Mapudungun Marathi Mauritian Creole Maya Mazahua Mazatec (Huautla) Mbukushu Mende Meru Mexican Sign Language Mingrelian Mixe Mixtec (Guerrero) Mixtec (Huajuapan) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nambya Navajo Ndau Ndebele Ndebele (Zimbabwe) Ndonga Nengone Nepali New Zealand Sign Language Ngabere Ngangela Nias Niuean Norwegian Nyungwe Nzema Oromo Ossetian Otetela Otomi (Mezquital Valley) Panamanian Sign Language Pangasinan Papiamento (Aruba) Papiamento (Curaçao) Paraguayan Sign Language Pennsylvania German Persian Pidgin (Cameroon) Polish Polish Sign Language Portuguese Portuguese Sign Language Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Rumanyo Runyankore Russian Russian Sign Language Rutoro Réunion Creole Samoan Sangir Sango Saramaccan Sarnami Sena Sepedi Serbian Serbian (Roman) Serer Sesotho (Lesotho) Sesotho (South Africa) Seychelles Creole Shona Shuar Sidama Silozi Sinhala Slovak Slovak Sign Language Slovenian Solomon Islands Pidgin Somali Spanish Spanish Sign Language Sranantongo Sunda Susu Swahili Swahili (Congo) Swati Swedish Swedish Sign Language Tagalog Tahitian Tajiki Tamil Tandroy Tankarana Tarahumara (Central) Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Toraja Totonac Tshiluba Tshwa Tsonga Tswana Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Udmurt Uighur (Cyrillic) Ukrainian Urdu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nAbawo Ma Nsakrae Ba Aware Mu\n“Mma yɛ agyapade a efi Yehowa hɔ.”—Dwom 127:3\nAwarefo wo a ɛde anigye ba fie, nanso ebetumi ama wɔahyia nsɛnnennen. Sɛ abofra nya ba mo asetenam a, nea mubehu ara ne sɛ abofra no hwɛ agye mo bere ne mo ahoɔden nyinaa. Abofra no hwɛ betumi asɛe mo nna, na nsakrae a aba no betumi de abufuw ne ɔhaw aba mo aware no mu. Ɛsɛ sɛ moyɛ nhyehyɛe a ebetumi ama moahwɛ mo ba no, na ɔdɔ nso akɔ so atena mo ntam. Ɔkwan bɛn so na Bible afotu betumi aboa ama moadi ɔhaw a abawo de ba no ho dwuma?\n1 HU SƐNEA ABOFRA BETUMI AMA NNEƐMA ASESA\nNEA BIBLE NO KA: “Ɔdɔ wɔ abodwokyɛre na ne yam ye.” Bio nso, “ɛnhwehwɛ nea n’ankasa hia, ne bo nhaw no.” (1 Korintofo 13:4, 5) Woyɛ ɔyere na wowo foforo a, abofra no hwɛ betumi agye w’adwene nyinaa, na anhwɛ a wo kunu bɛte nka sɛ wonnwen ne ho bio. Enti mma wo werɛ mfi sɛ wobɛhwɛ ɔno nso. Sɛ wunya ne ho abotare, na wo ne no di no yiye a, obehu sɛ wudwen ne ho na ɔbɛboa wo wɔ abofra no hwɛ mu.\n“Mo okununom, monkɔ so ne wɔn ntena . . . wɔ nimdeɛ mu.” (1 Petro 3:7) Hu sɛ abofra no hwɛ begye wo yere bere ne n’ahoɔden nyinaa. Seesei, wanya adwuma foforo aka ho, na ɛbɛma wabrɛ; ebia ɛbɛma ne werɛ ahow mpo. Ɛtɔ da a wo yere bo betumi afuw wo, nanso nya ne ho abotare, efisɛ “nea ne bo kyɛ fuw no ye sen dɔmmarima.” (Mmebusɛm 16:32) Fa nhumu yɛ adwuma, na boa no wɔ biribiara mu.—Mmebusɛm 14:29.\nAgyanom: Awia oo, anadwo oo, boa wo yere ma ɔnhwɛ mo ba no. Tew bere a wode yɛ nneɛma foforo no so, na nya bere ma wo yere ne wo ba no\nƐnanom: Sɛ wo kunu ka sɛ ɔbɛboa wo ma woagyigye abofra no a, mpopo wo ti. Sɛ woka sɛ ɔnyɛ biribi na wanhu yɛ mpo a, nkasa n’anim, mmom nya ne ho abotare na kyerɛ no\n2 MONHYƐ MO DƆ MU DEN\nNEA BIBLE NO KA: “Wɔayɛ ɔhonam koro.” (Genesis 2:24) Ɛwom sɛ obi foforo abɛka w’abusua no ho de, nanso moda so ara yɛ “ɔhonam koro.” Yɛ nea wubetumi biara ma aware no nsɔ.\nWoyɛ ɔyere a, kyerɛ mmoa a wo kunu de ma wo no ho anisɔ. Sɛ woka asɛm a ɛyɛ dɛ kyerɛ no a, ebetumi ‘asa no yare’ anaa ahyɛ no nkuran. (Mmebusɛm 12:18) Woyɛ okunu? Ɛnde, ma wo yere nhu sɛ wodɔ no, na ne ho hia wo paa. Kae sɛ ɔno na ɔhwɛ fie, enti ɛyɛ a kamfo no.—Mmebusɛm 31:10, 28.\n“Obiara nnhwehwɛ nea eye ma ne nko, na mmom ne yɔnko nso de.” (1 Korintofo 10:24) Hwɛ nea wo kunu anaa wo yere pɛ, na yɛ ma no. Moyɛ awarefo, enti munnye bere ntena ase mmɔ nkɔmmɔ nkamfo mo ho, na obiara mma ne yɔnko asɛm nhia no. Ɛba ɔbaa ne ɔbarima nna fam nso a, obiara nnwen ne yɔnko ho. Bɔ mmɔden sɛ wobɛte wo hokafo no ase. Bible ka sɛ: “Mommfa mo ho nnkame mo ho, gye sɛ mo baanu nyinaa pene so.” (1 Korintofo 7:3-5) Enti mo mu biara mma ne yɔnko nhu sɛnea ɔte nka. Sɛ munya abotare na moda ntease adi a, ɛbɛma mo aware no asɔ paa.\nƐyɛ a mo mmienu nko ara nnye bere nni mo ho nkɔmmɔ\nWubetumi ayɛ nneɛma nketenkete bi a ɛbɛma wo yere anaa wo kunu ahu sɛ wodɔ no; wubetumi akyerɛw ɔdɔ nsɛm bi ama no, anaa woatɔ biribi akyɛ no\n3 MONTETE MO BA NO\nNEA BIBLE NO KA: “Wufi wo mmofraase nso nim nkyerɛwee kronkron no, na ɛno na ebetumi ama woahu nyansa akɔ nkwagye mu.” (2 Timoteo 3:15) Monyɛ nhyehyɛe a ɛbɛma moatumi akyerɛkyerɛ mo ba no. Bere a ɔhyɛ yafunum no, ade a obetumi asua no bɛyɛ mo nwonwa. Wonnya nwoo no mpo no, otumi te wo nne, na biribiara a woyɛ no ka no. Enti ɔbɛtɔ hɔ ara pɛ a, mumfi ase nkenkan ade nkyerɛ no. Saa bere yi de, nea worekenkan akyerɛ no no, ebia ɔrente ase, nanso sɛ onyin a ɛbɛboa ma n’ani agye akenkan ho.\nƐnsɛ sɛ wunya adwene sɛ wo ba no sua dodo nti woka Onyankopɔn ho asɛm kyerɛ no a, ɔrente ase. Worebɔ Yehowa mpae a, bɔ no den ma ɔnte. (Deuteronomium 11:19) Sɛ wo ne no redi agorɔ a, ka Onyankopɔn abɔde ho asɛm kyerɛ no. (Dwom 78:3, 4) Woyɛ saa a, bere a wo ba no renyin no, obehu sɛ wodɔ Yehowa, na ɛbɛma ɔno nso adɔ no.\nSrɛ Yehowa na ɔmma wo nyansa a wode bɛtete wo ba no\nNneɛma a wopɛ sɛ wo ba no sua no, ɛyɛ a ka ho asɛm kyerɛ no, na wafi ase asua no ntɛm\nABAWO BETUMI AMA AWAREFO ANYA SUBAN PA\nEbedu baabi no, wubehu sɛ mo mmienu nyinaa ahu adwuma no ani so, na moayɛ awofo mapa. Abatete betumi ama moanya ɔdɔ, abotare ne ayamye. Sɛ mobom tete mo ba no a, mubehu sɛ abawo ama mo aware no asɔ. Mubehu sɛ asɛm a ɛwɔ Dwom 127:3 no yɛ nokware. Ɛhɔ ka sɛ: “Ɔyafunu mu aba yɛ akatua.”\nDɛn na meyɛe wɔ nnawɔtwe a etwaam no de kyerɛɛ me kunu anaa me yere sɛ m’ani sɔ nea ɔyɛ de boa abusua no?\nBere bɛn na me ne me kunu anaa me yere dii yɛn ho nkɔmmɔ a yɛamfa yɛn ba no ho asɛm ammetwa mu?\nTete Wo Ba Ma Onnwen Nnipa Ho Wɔ Pɛsɛmenkominya Wiase Mu\nSusuw akwan abiɛsa a wubetumi afa so aboa wo mma na wɔanyɛ pɛsɛmenkominya ho.\nSɛnea Wubetumi Ayɛ Agya Pa\nSusuw Bible nnyinasosɛm ahorow anum a ɛbɛboa wo ma woayɛ agya a ɔwɔ ɔdɔ na ɔkari pɛ no ho.


1 ነገሥት 20 NASV – 1 Ahemfo 20 ASCB | Biblica\n1 ነገሥት 20 NASV – 1 Ahemfo 20 ASCB\nBen-Hadad To Hyɛ Samaria So\n1Yeinom akyi, Aramhene Ben-Hadad boaboaa nʼakodɔm ano, a nteaseɛnam ne apɔnkɔ a wɔyɛ ahemfo aboafoɔ aduasa mmienu dea ka ne ho. Wɔkɔtuaa Israel kuropɔn Samaria, to hyɛɛ so. 2Ben-Hadad somaa abɔfoɔ kɔɔ kuro no mu sɛ wɔnkɔka nkyerɛ ɔhene Ahab sɛ, “Ben-Hadad se, 3‘Mo dwetɛ ne mo sikakɔkɔɔ yɛ me dea. Saa ara na mo yerenom ne mo mma mu papa no nso yɛ me dea.’ ”\n4Ahab buaa sɛ, “Mate, me wura! Deɛ mewɔ nyinaa yɛ wo dea.”\n5Ankyɛre biara Ben-Hadad abɔfoɔ sane baa bio bɛkaa sɛ, “Ben-Hadad se, ‘Maka dada sɛ momfa mo dwetɛ, sikakɔkɔɔ, mo yerenom ne mo mma mma me. 6Ɔkyena sɛsɛɛ, mɛsoma me mpanimfoɔ, na wɔabɛhwehwɛ mo ahemfie ne mo nkurɔfoɔ afie. Na biribiara a ɛsom bo ma mo no, wɔbɛfa de akɔ.’ ”\n7Na Ahab frɛɛ asase no so ntuanofoɔ no nyinaa, ka kyerɛɛ wɔn sɛ, “Monhwɛ sɛdeɛ saa ɔbarima yi pɛ sɛ ɔde ɔhaw ba. Mapene so dada sɛ mede me yerenom, me mma, me dwetɛ ne me sikakɔkɔɔ bɛma no.”\n8Ntuanofoɔ ne nnipa no nyinaa kaa sɛ, “Sɛ ɔbisaa biribi foforɔ biara bio a, mfa mma no.”\n9Enti, Ahab ka kyerɛɛ abɔfoɔ a wɔfiri Ben-Hadad nkyɛn baeɛ no sɛ, “Monkɔka saa asɛm yi nkyerɛ me wura ɔhene sɛ, ‘Biribiara a ɔbisaa kane no deɛ, mede bɛma no. Na deɛ ɔbisaa no akyire no deɛ, merentumi mfa mma no.’ ” Enti, Ben-Hadad abɔfoɔ no sane kɔbɔɔ no amaneɛ.\n10Na Ben-Hadad soma kɔka kyerɛɛ Ahab sɛ, “Sɛ mansɛe Samaria pasaa, na emu mfuturo dodoɔ bi ka a ɛbɛboro asraafoɔ no mu biara nsabuo ma a, anyame no ntwe mʼaso denden so.”\n11Israelhene nso soma ma wɔkɔka kyerɛɛ no sɛ, “Ɛnsɛ sɛ ɔkofoɔ kɛseɛ a ɔrefa nʼakofena akɔ akono, tu ne ho sɛ ɔkofoɔ kɛseɛ a wadi nkonim dada.”\n12Ahab mmuaeɛ yi duruu Ben-Hadad ne ahemfo a wɔaka no asom ɛberɛ a na wɔrenom nsã wɔ wɔn ntomadan mu. Ɔhyɛɛ ne mmarima no sɛ, “Monsiesie mo ho nkɔko.” Enti, wɔsiesiee wɔn ho sɛ wɔrekɔto ahyɛ kuropɔn no so.\n13Na odiyifoɔ bi bɛhunuu ɔhene Ahab ka kyerɛɛ no sɛ, “Sɛdeɛ Awurade seɛ nie, ‘Wohunu saa atamfoɔ dɔm yi? Ɛnnɛ, mede wɔn bɛhyɛ wo nsa. Na wobɛhunu sɛ mene Awurade.’ ”\n14Ahab bisaa sɛ, “Na sɛn na ɔbɛyɛ no?” Na odiyifoɔ no buaa sɛ, “Sɛdeɛ Awurade seɛ nie, ‘Akodɔm asahene a wɔtuatua amansini ano no na wɔbɛyɛ.’ ”\nAhab bisaa sɛ, “Enti, yɛnni ɛkan nto nhyɛ wɔn so?”\nOdiyifoɔ no buaa sɛ, “Aane.”\n15Enti, Ahab boaboaa ɔmansin no asahene ahanu aduasa mmienu akodɔm ano. Afei, ɔfrɛɛ nʼakodɔm a wɔaka a wɔn dodoɔ yɛ mpem nson no. 16Ɛbɛyɛ owigyinaeɛ a Ben-Hadad ne nʼapamfoɔ ahemfo aduasa mmienu gu so reboro nsã wɔ wɔn ntomadan mu no, 17amansini asahene akodɔm no tuu nten, firii kuro no mu. Wɔrebɛn no, Ben-Hadad akwansrafoɔ ka kyerɛɛ no sɛ, “Akodɔm bi firi Samaria reba.”\n18Ben-Hadad hyɛɛ sɛ, “Sɛ wɔbaa asomdwoeɛ anaa ɔko so a, monkyere wɔn anikann.”\n19Nanso, saa ɛberɛ no, na Ahab amansini asahene no adi akodɔm no anim, kɔ ɔko no. 20Na Israel ɔsraani biara kumm ne ɔtamfoɔ Aram ɔsraani a ɔne no dii asie. Ɛno enti, amonom hɔ ara, Aram asraafoɔ no bɔɔ hu, dwaneeɛ. Israelfoɔ no taa wɔn, nanso ɔhene Ben-Hadad ne ne nkurɔfoɔ kakra bi deɛ, wɔtenaa apɔnkɔ so dwaneeɛ. 21Nanso wɔsɛee apɔnkɔ ne nteaseɛnam a ɛkaa hɔ no nyinaa, kunkumm Aramfoɔ no.\n22Akyire yi, odiyifoɔ no ka kyerɛɛ Ahab sɛ, “Siesie wo ho ma ɔko foforɔ na Aramhene bɛba osutɔberɛ mu.”\nBen-Hadad Ntohyɛsoɔ A Ɛtɔ So Mmienu\n23Wɔdii Ben-Hadad so no, ne mpanimfoɔ no ka kyerɛɛ no sɛ, “Israel anyame no yɛ mmepɔ anyame, na ɛno enti na ɛma wɔdii nkonim no. Na sɛ wɔduru tata so a, yɛbɛdi wɔn so nkonim a yɛremmrɛ ho koraa. 24Deɛ ɛho hia ara ne sɛ, saa ɛberɛ yi, ɛsɛ sɛ wode akono asahene sisi ahemfo no ananmu. 25Momfa asraafoɔ foforɔ a wɔn dodoɔ te sɛ wɔn a wohweree wɔn no ara. Ma yɛn apɔnkɔ no dodoɔ, nteaseɛnam ne mmarima dodoɔ saa ara, na yɛbɛtumi ne wɔn adi asie wɔ tata so. Akyinnyeɛ biara nni ho sɛ yɛbɛdi wɔn so.” Enti, ɔhene Ben-Hadad yɛɛ wɔn abisadeɛ maa wɔn.\n26Na afe so no, ɔfrɛɛ Aram asraafoɔ, tuu nten kɔɔ Israelfoɔ so wɔ Afek sɛ wɔne wɔn rekɔko. 27Israel boaboaa nʼasraafoɔ ano, twaa sa, de wɔn ho hyɛɛ ɔko no mu. Na sɛ wɔde Israel akodɔm no toto Aram akodɔm no dodoɔ a wɔahyɛ hɔ ma no ho a, na Israel akodɔm no dodoɔ te sɛ mmirekyikuo nketewa mmienu bi.\n28Onyankopɔn onipa no kɔɔ Israelhene nkyɛn kɔka kyerɛɛ no sɛ, “Sɛdeɛ Awurade seɛ nie: Aramfoɔ no aka sɛ, ‘Awurade yɛ mmepɔ Awurade na ɔnyɛ tata so Awurade. Enti, mɛboa wo ma woadi akodɔm buburugyaa yi so. Na ɛbɛma woahunu sɛ, mene Awurade no.’ ”\n29Asraadɔm mmienu yi bobɔɔ wɔn atenaeɛ, ma ɛdii nhwɛanimu nnanson. Na nnanson so no, ɔko no hyɛɛ aseɛ. Ɛda no ara, Israelfoɔ no kunkumm Aram anammɔntwa asraafoɔ no ɔpeha. 30Nkaeɛ no dwane kɔtɛɛ Afek ɔfasuo akyi, nanso ɔfasuo no bu guu wɔn so, kumm ɔpeduonu nson. Ben-Hadad dwane kɔtɛɛ kɔkoam dan bi mu wɔ kuro no mu.\n31Ben-Hadad mpanimfoɔ ka kyerɛɛ no sɛ, “Owura, yɛate sɛ Israel ahemfo wɔ ahummɔborɔ. Ɛno enti, momma yɛmfira ayitoma, mfa ahoma mmɔ yɛn ti ase, mfa nkyerɛ ahobrɛaseɛ. Na ebia, ɔhene Ahab bɛma woatena ase.”\n32Enti, wɔfirafiraa ayitoma, de nhoma bobɔɔ wɔn ti, kɔɔ Israelhene nkyɛn kɔsrɛɛ no sɛ, “Wo ɔsomfoɔ Ben-Hadad se, ‘Mesrɛ wo, ma me ntena nkwa mu.’ ” Israelhene no bisaa sɛ, “Ɔda so te ase anaa? Ɔyɛ me nuabarima!”\n33Mmarima no yɛɛ ntɛm sɔɔ anidasoɔ a ɛnni nnyinasoɔ yi mu, buaa sɛ, “Aane, wo nua Ben-Hadad.”\nIsraelhene no ka kyerɛɛ wɔn sɛ, “Monkɔfa no mmra.” Ɛberɛ a wɔde Ben-Hadad baeɛ no, Ahab ma ɔkɔtenaa ne teaseɛnam mu.\n34Ben-Hadad ka kyerɛɛ no sɛ, “Mede nkuro a mʼagya gye firii wʼagya nsam no bɛsane ama wo, na woahyehyɛ adwadie wɔ Damasko, sɛdeɛ mʼagya yɛɛ wɔ Samaria no.”\nNa Ahab kaa sɛ, “Saa nhyehyɛeɛ yi so na mɛgyina na magyaa wo.” Enti, wɔyɛɛ apam, na wɔgyaa Ben-Hadad.\nOdiyifoɔ Bi Bu Ahab Atɛn\n35Ɛberɛ no ara mu, Awurade see adiyifokuo no mu baako sɛ, ɔnka nkyerɛ ɔfoforɔ sɛ, “Fa wʼakodeɛ no bɔ me.” Nanso wanyɛ.\n36Na saa odiyifoɔ no ka kyerɛɛ ɔfoforɔ no sɛ, “Sɛ woantie Awurade nne enti, sɛ wofiri ha ara pɛ a, gyata bɛkye wo, akum wo.” Ampa ara, ɔfirii hɔ ara pɛ na gyata kyeree no kumm no.\n37Na odiyifoɔ no kɔɔ ɔbarima foforɔ nkyɛn kɔka kyerɛɛ no sɛ, “Fa wʼakodeɛ yi bɔ me.” Ɔno deɛ, ɔbɔɔ odiyifoɔ no, piraa no.\n38Odiyifoɔ no twɛn ɔhene no wɔ kwankyɛn a ɔde ntomaban akyekyere nʼani, de pɛɛ sɛ ɔsakyera ne ho. 39Ɔhene no retwam no, odiyifoɔ no frɛɛ no sɛ, “Owura, na mewɔ akono na ɔbarima bi de odeduani brɛɛ me. Ɔkaa sɛ, ‘Wɛn saa ɔbarima yi, na sɛ biribi enti ɔdwane a, wɔbɛkum wo anaasɛ wɔbɛbɔ wo ka dwetɛ kilogram aduasa nwɔtwe.’ 40Na ɛberɛ a mʼani abere redi dwuma bi no, odeduani no dwaneeɛ. Na ɔhene no kaa sɛ, ‘Ɛyɛ wʼankasa wo mfomsoɔ. Wo ara woabu wo ho atɛn.’ ”\n41Ɛhɔ ara na odiyifoɔ no sanee ntomaban no firii nʼani, na Israelhene no hunuu no sɛ ɔyɛ adiyifoɔ no mu baako. 42Na odiyifoɔ no ka kyerɛɛ no sɛ, “Sɛdeɛ Awurade seɛ nie: Esiane sɛ woagyaa ɔbarima a mekaa sɛ, ɛsɛ sɛ wɔkum no no enti, ɛsɛ sɛ wɔkum wo seesei si nʼanan mu. Na anka ɛsɛ sɛ ne nkurɔfoɔ na mokunkum wɔn, na mmom, wo nkurɔfoɔ na wɔbɛkunkum wɔn.” 43Enti, Israelhene a ne bo afu ne ho no kɔɔ Samaria.\nASCB : 1 Ahemfo 20


Nnwom 31 NA-TWI - Onyankopɔn mu gyidi mpaebɔ - Mereba - Bible Gateway\nNnwom 30Nnwom 32\nNnwom 31 Nkwa Asem (NA-TWI)\n31 Mereba wo nkyɛn, Awurade, ama woabɔ me ho ban, na mma wonnni me so nkonim. Woyɛ Onyankopɔn treneeni. Mesrɛ wo sɛ gye me nkwa! 2 Tie me! Gye me nkwa mprempren! Yɛ me guankɔbea na bɔ me ho ban na gye me nkwa. 3 Woyɛ me guankɔbea ne me hwɛfo. Kyerɛ me kwan na di m’anim sɛnea woahyɛ me bɔ no. 4 Gye me fi firi a wɔasum me no mu. Bɔ me ho ban fi amane mu. 5 Mede me ho hyɛ wo hwɛ pa ase. Wubegye me nkwa, Awurade,woyɛ ɔnokwafo Nyankopɔn. 6 Wukyi wɔn a wɔsom anyamehunu, enti mede me ho to wo so. 7 M’ani begye na madi ahurusi esiane wo dɔ a wodɔ me daa nti. Wuhuu m’amanehunu; wunim me haw. 8 Woamma m’atamfo ankyere me; woama mitumi kɔ baabiara a mepɛ.


Sɛnea Wobɛyɛ Otiefo Pa | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hiligaynon Hindi Hungarian Igbo Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Macedonian Malagasy Malayalam Maltese Myanmar Nepali Norwegian Oromo Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tahitian Tamil Thai Tigrinya Tsonga Tswana Turkish Twi Ukrainian Xhosa Zulu\nWo hokafo ka sɛ, “Wuntie me!” Woka kyerɛ wo ho sɛ, “Ná meretie no nso o.” Nanso, ɛda adi sɛ ɛnyɛ nea wo hokafo kae no na wotee. Eyi kɔfa akasakasa foforo ba.\nWubetumi asiw akasakasa yi ano. Nanso nea edi kan no, ɛsɛ sɛ wuhu nea enti a woante nsɛm pɔtẽẽ a na wo hokafo no reka no—ɛwom sɛ na ɛyɛ wo sɛ woretie no.\nEbia na biribi retwetwe w’adwene anaa wabrɛ. Mmofra no reteɛteɛm, TV no ano yɛ den, na woredwen ɔhaw bi a wuhyiae wɔ adwumam ho. Afei wo hokafo nso fi ase ne wo kasa—ɛfa ahɔho a wɔreba abɛsra mo anwummere no ho. Wobɔ wo ti nko ka sɛ “Yoo,” nanso wotee nea ɔkae no ankasa? Ebia woante.\nWode w’adwene bu biribi. Wɔka sɛ “nsusuwii” a ɛte saa no nye koraa. Wunya adwene bi sɛ biribi foforo wɔ asɛm a wo hokafo no kae no akyi, bere a ebia wo mmom na woadwen asɛm no ho akɔ akyiri dodo. Sɛ nhwɛso, fa no sɛ wo hokafo ka sɛ: “Nnawɔtwe yi de, wokyɛe wɔ adwumam paa.” Wofaa no sɛ ɔrekasa atia wo, enti woka sɛ: “Anka menyɛ dɛn! Sɛ mantena adwumam ankyɛ a, mɛyɛ dɛn atua wo ho aka bebrebe no.” Wo hokafo nso teɛm sɛ “Menkaa sɛ woayɛ biribi o!”—nea na ɔrekyerɛ ankasa ne sɛ woabrɛ enti anka monye mo ahome nnawɔtwe no awiei.\nWopere wo ho wɔ nneɛma ho. Ɔbea bi a wɔfrɛ no Marcie * ka sɛ, “Ɛtɔ da a na mepɛ sɛ mema Mike hu nea ɛhaw me kɛkɛ, nanso ɛyɛ a na ɔpɛ sɛ ɔkyerɛ me nea menyɛ wɔ ho. Ɛnyɛ ɔkwan a mɛfa so adi ho dwuma na merehwehwɛ. Nea mepɛ ara ne sɛ obehu sɛnea mete nka kɛkɛ.” Dɛn ne wɔn haw? Mike ho pere no sɛ obenya ɔhaw no ano aduru. Ne saa nti, ebia ɔbɛte asɛm a Marcie kae no bi anaasɛ ɔrente koraa.\nƐmfa ho nea ɛde ɔhaw no bae no, wobɛyɛ dɛn atumi ayɛ otiefo pa?\nYɛ aso na tie no yiye. Wo hokafo wɔ biribi a ɛho hia paa a ɔpɛ sɛ ɔka kyerɛ wo, nanso woayɛ krado sɛ wubetie no? Ebia wonyɛɛ krado. Ebia saa bere yi w’adwene wɔ biribi foforo so. Sɛ ɛte saa a, ɛnyɛ wo ho te sɛ nea woretie no. Sɛ ɛbɛyɛ yiye a, gyae nea woreyɛ no na yɛ aso tie nea wo hokafo no reka no, anaa wubetumi aka akyerɛ wo hokafo no sɛ ɔntwɛn ansa na wahwehwɛ bere a ɛfata de atie no.—Bible nnyinasosɛm: Yakobo 1:19.\nTwɛn ma ɔnkasa nwie ansa na woakasa. Sɛ ɔrekasa a, yɛ aso tie no, na ntwitwa n’ano anaa nyɛ biribi a ɛkyerɛ sɛ wo ne no nyɛ adwene. Ebedu wo so, na nea wowɔ no woaka. Saa bere yi de, yɛ aso tie no.—Bible nnyinasosɛm: Mmebusɛm 18:13.\nBisa nsɛm. Eyi bɛma woate nea wo hokafo no reka no ase yiye. Marcie, a yɛfaa n’asɛm kae no ka sɛ: “Sɛ Mike bisabisa me nsɛm a, m’ani gye paa. Ɛma mihu sɛ n’ani gye asɛm a mereka no ho.”\nTie asɛm a ɔreka no, ɛnyɛ nsɛmfua no kɛkɛ. Hyɛ sɛnea ɔkeka ne ho, ɔdannan n’ani, ne ɛnne a ɔde rekasa no nsow. Sɛ woyɛ saa a, ebia wubehu sɛ ka a ɔkae sɛ “eye” no kyerɛ ankasa sɛ “enye.” Sɛ ɔka sɛ “wonyɛɛ w’adwene da sɛ wobɛboa me” a, ebia nea ɔrekyerɛ ara ne sɛ, “mete nka sɛ me ho nhia wo.” Sɛ nea ɔpɛ sɛ ɔka no ampue n’ano mpo a, bɔ mmɔden sɛ wubehu. Anyɛ saa a, sɛ anka wode w’adwene besi nea wo hokafo no repɛ akyerɛ so no, mubegye akyinnye mmom.\nKɔ so ara tie no. Sɛ w’ani nnye nea ɔreka no ho mpo a, nto w’adwene mu anaa ntwiw mfa no so. Na sɛ wo hokafo no rekasa tia wo nso ɛ? Gregory a waware bɛboro mfe 60 ni no de afotu yi ma sɛ, “Kɔ so ara tie no. Fi wo komam tie nea wo hokafo no reka no yiye. Eyi gye ahokokaw, nanso sɛ woyɛ a, wubenya so mfaso.”—Bible nnyinasosɛm: Mmebusɛm 18:15.\nFi wo komam tie wo hokafo no. Sɛ́ wobɛyɛ aso atie obi no nyɛ adeyɛ bi kɛkɛ, mmom ɛyɛ ɔkwan a wɔfa so da ɔdɔ adi. Sɛ w’ani gye nea wo hokafo no reka no ho ankasa a, ɛnyɛ den sɛ wubetie no. Sɛ woyɛ saa a, na woredi Bible afotu yi akyi: “Monnhwɛ nneɛma a ɛfa mo nko ara ho, na mmom monhwɛ nea ɛfa afoforo ho nso bi.”—Filipifo 2:4, Good News Translation.\n^ nky. 9 Wɔasesa edin ahorow a ɛwɔ asɛm yi mu no.\n‘Monyɛ nyaa nkasa, na monyɛ nyaa mfa abufuw.’—Yakobo 1:19.\n“Sɛ obi bua asɛm ansa na wate a, ɛyɛ nkwaseasɛm ne animguase ma no.”—Mmebusɛm 18:13.\n“Anyansafo aso hwehwɛ nimdeɛ.”—Mmebusɛm 18:15.\nBERE A WOREKASA\nSɛ wowɔ pia mu na wo hokafo wɔ asa so anaa n’adwene wɔ biribi foforo so na wo ne no rekasa a, so ɔbɛte nea woreka no? Ebia ɛbɛyɛ papa sɛ wobɛma wo hokafo no abɛn wo anaa wobɛtwɛn akosi bere pa mu.—1 Petro 3:8.\nSusuw Bible mu nhwɛso bi ho hwɛ: Bere a Yesu pɛ sɛ ɔka asɛm bi a ɛho hia fa ahobrɛase ho no, wamfiti prɛko pɛ anka ho asɛm. Ɔtwɛn kosii bere a n’asomafo no betumi atie no yiye. Ɛno akyi no, ɔfrɛɛ wɔn na ɔkaa n’asɛm no kyerɛɛ wɔn.—Marko 9:33-35; 12:41-44.\nNkɔmmɔdɛ ma aware yɛ anigye. Adesua yi ma yehu su ahorow a ɛma nkɔmmɔ kɔ so wɔ aware mu.


Harmagedon Mfiase a Ɛyɛ Anigye\nƆwɛn-Aban—Nea Adesua Nsɛm Wom | December 1, 2005\nKENKAN WƆ Albanian Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Greenlandic Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Moore Myanmar Norwegian Ossetian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Urdu Vietnamese\nWONYAA asɛmfua “Harmagedon” fii Hebri asɛmfua Har–Magedon, anaa “Bepɔw Megido” mu. Yehu saa asɛmfua no wɔ Adiyisɛm 16:16, a ɛka sɛ: “Wɔboaboaa wɔn ano kɔɔ baabi a wɔfrɛ hɔ Hebri mu sɛ Harmagedon.” Henanom na wɔboaboaa wɔn ano kɔɔ Harmagedon, na dɛn ntia? Adiyisɛm 16:14 ka sɛ: “Asase nyinaa so ahemfo” na wɔboaboaa wɔn ano maa “ade nyinaa so Tumfoɔ Nyankopɔn da kɛse no mu ko no.” Akyinnye biara nni ho sɛ, saa nsɛm no ma nsɛmmisa afoforo a ɛho hia sɔre. Ɛhefa na saa “ahemfo” yi di ako? Asɛm bɛn na ahemfo yi ko wɔ ho, na wɔne henanom na edi ako no? So saa ahemfo no de akode a ɛtɔre nnipa ase na ebedi ako no sɛnea ebinom adwene yɛ wɔn no? Ebinom benya wɔn ti adidi mu wɔ Harmagedon anaa? Ma Bible no mmua mma yɛn.\nSo “Bepɔw Megido” din a wɔbɔ no kyerɛ sɛ wɔbɛko Harmagedon ko no wɔ bepɔw pɔtee bi so wɔ Israel mpɔtam hɔ? Dabi. Nea edi kan no, bepɔw biara nni hɔ saa, mmom esiw bi a ne tenten yɛ mita 20 na esi asasetaw no nkyɛnmu wɔ baabi a na tete Megido wɔ no. Bio nso, Megido mpɔtam hɔ sua sɛ “asase so ahemfo ne wɔn asafodɔm” nyinaa bɛkɔ hɔ. (Adiyisɛm 19:19) Nanso, na Megido yɛ baabi a wɔadi ako a ɛyɛ hu na ɔfã biako tumi dii ne yɔnko so nkonim koraa wɔ Israel mpɔtam hɔ. Enti, edin Harmagedon no gyina hɔ ma ɔko kɛse bi a ɔfã biako pɛ na ebedi nkonim koraa.—Hwɛ adaka a wɔato din sɛ, “Megido Yɛ Harmagedon Ho Ntotoho a Ɛfata” a ɛwɔ kratafa 5 no.\nHarmagedon ntumi nyɛ akodi bi a ɛbɛkɔ so wɔ asase so aman ntam kɛkɛ, efisɛ Adiyisɛm 16:14 ka sɛ, “asase nyinaa so ahemfo” yɛ biako ko wɔ “ade nyinaa so Tumfoɔ Nyankopɔn da kɛse no mu ko no.” Yeremia kae wɔ ne nkɔmhyɛ a Onyankopɔn ma ɔhyɛe no mu sɛ: “[Yehowa, NW] bɛma atɔfo adeda hɔ afi asase awiei akosi asase awiei.” (Yeremia 25:33) Enti, Harmagedon nyɛ nnipa akodi bi a ɛbɛkɔ so wɔ beae pɔtee bi wɔ Israel mpɔtam hɔ. Ɛyɛ Yehowa ko, na ɛbɛka wiase nyinaa.\nNanso, hyɛ no nsow sɛ Adiyisɛm 16:16 no ka sɛ Harmagedon yɛ “baabi.” Wɔ Bible mu no, “baabi” betumi akyerɛ tebea bi. Enti nea ɛbɛba ne sɛ, wiase mũ no nyinaa bɛyɛ biako asɔre atia Yehowa. (Adiyisɛm 12:6, 14) Sɛ Harmagedon ko no du hɔ a, asase so aman nyinaa bɛbom asɔre atia “asafodɔm a wɔwɔ soro” a “ahemfo mu Hene ne awuranom mu Awurade” Yesu Kristo di wɔn anim no.—Adiyisɛm 19:14, 16.\nNa nea ebinom ka sɛ Harmagedon bɛyɛ akode a wɔde bɛtɔre nnipa ase anaasɛ nsoromma bi na ɛbɛte abɛbɔ asase so no nso ɛ? So ɔdɔ Nyankopɔn bɛma kwan ma wɔasɛe adesamma ne asase a ɛyɛ wɔn fie no wɔ ɔkwan a ɛte saa so? Dabi. Ɔka no pefee sɛ wammɔ asase no “hunu” na “ɔnwenee sɛ wɔntra so.” (Yesaia 45:18; Dwom 96:10) Yehowa remfa ogya nhyew yɛn asase yi wɔ Harmagedon. Mmom no, ‘ɔbɛsɛe wɔn a wɔsɛe asase no.’—Adiyisɛm 11:18.\nBere Bɛn na Harmagedon Bɛba?\nAsɛmmisa a ɛho hia a nkurɔfo akyerɛ wɔn adwene wɔ ho mfe pii ni ne sɛ, Bere bɛn na Harmagedon bɛba? Adiyisɛm nhoma no ne Bible afã ahorow bi a yɛbɛhwehwɛ mu de atoto ho no betumi aboa yɛn ma yɛahu nea Bible ka fa bere a wɔbɛko saa ko a ɛho hia sen biara yi no. Adiyisɛm 16:15 kyerɛ sɛ Harmagedon ne ba a Yesu reba sɛnea ɔkorɔmfo ba no wɔ biribi yɛ. Yesu de saa ntotoho no ara kyerɛkyerɛɛ ba a ɔbɛba abebu wiase yi atɛn nso mu.—Mateo 24:43, 44; 1 Tesalonikafo 5:2.\nSɛnea Bible nkɔmhyɛ a anya mmamu kyerɛ no, wiase yi nna a edi akyiri no fii ase wɔ afe 1914 mu. * Nea ɛde nna a edi akyiri yi bɛba awiei koraa ne bere a Yesu frɛɛ no sɛ “ahohiahia kɛse” no. Bible no nka bere tenten a saa bere no bedi, nanso amanehunu a ɛde bɛba no bɛkyɛn amanehunu biara a aba wiase pɛn. Harmagedon na ɛde saa ahohiahia kɛse no bɛba n’awiei.—Mateo 24:21, 29.\nEsiane sɛ Harmagedon yɛ “ade nyinaa so Tumfoɔ Nyankopɔn da kɛse no mu ko” nti, biribiara nni hɔ a nnipa betumi ayɛ de atwe akɔ akyiri. Yehowa wɔ ‘bere a wahyɛ’ a saa ɔko no befi ase. “Ɛrenka akyiri.”—Habakuk 2:3.\nOnyankopɔn a Ɔteɛ Ko Trenee Ko\nNanso, dɛn nti na Onyankopɔn ne wiase nyinaa bɛko? Harmagedon ne Onyankopɔn su atitiriw no mu biako a ɛno ne atɛntrenee no hyia. Bible ka sɛ: “Yehowa, dɔ atɛntrenee.” (Dwom 37:28, NW) Wahu nneɛma bɔne a akɔ so wɔ nnipa asetram nyinaa no. Ɛda adi pefee sɛ ɛhyɛ no abufuw ma ɔyɛ ho biribi wɔ ɔkwan a ɛteɛ so. Ɛno nti, wapaw ne Ba no sɛ ɔnko trenee ko mfa nyi nneɛma bɔne yi nyinaa mfi hɔ.\nYehowa nkutoo na obetumi adi ako wɔ atɛntrenee so ankasa na wayɛ nyiyim wɔ ɔko no mu asɛe wɔn a wɔfata ɔsɛe, na bere koro no ara wakora nnipa komapafo a wɔwɔ asase so baabiara so. (Mateo 24:40, 41; Adiyisɛm 7:9, 10, 13, 14) Ɔno nkutoo nso na ɔwɔ hokwan sɛ odi ne tumi wɔ asase nyinaa so, efisɛ ɔno na ɔbɔe.—Adiyisɛm 4:11.\nNneɛma bɛn na Yehowa de bɛsɛe n’atamfo? Ɛno de yennim. Nea yenim ne sɛ, ɔwɔ nea ɔde bɛsɛe nnipa abɔnefo pasaa. (Hiob 38:22, 23; Sefania 1:15-18) Nanso, Onyankopɔn asomfo a wɔwɔ asase so no renni ako no bi. Anisoadehu a ɛwɔ Adiyisɛm ti 19 no ma yehu sɛ ɔsoro asafodɔm no nkutoo na wɔbɛka Yesu Kristo ho wɔ ɔko no mu. Kristofo a wɔyɛ Yehowa asomfo a wɔwɔ asase so no mu biara renni ako no bi.—2 Beresosɛm 20:15, 17.\nOnyankopɔn Nyansafo De Kɔkɔbɔ Ma Bere Tenten\nHenanom na wobenya wɔn ti adidi mu? Nokwarem no, anka ɛho nhia sɛ wɔsɛe obiara wɔ Harmagedon. Ɔsomafo Petro kae sɛ: ‘Yehowa mpɛ sɛ obiara bɛsɛe, na mmom ɔpɛ sɛ obiara nya adwensakra.’ (2 Petro 3:9) Ɔsomafo Paulo kae sɛ Onyankopɔn pɛ ne sɛ “wogye nnipa ahorow nyinaa ma wobenya nokware no ho nimdeɛ a edi mũ.”—1 Timoteo 2:4.\nSɛnea ɛbɛyɛ a ɛno betumi ayɛ yiye no, Yehowa fi nyansam ahwɛ sɛ wɔbɛka “ahenni ho asɛmpa” no wɔ kasa pii mu wɔ asase so baabiara. Wɔama nnipa a wɔwɔ baabiara hokwan a ɛbɛma wɔanya nkwagye. (Mateo 24:14; Dwom 37:34; Filipifo 2:12) Wɔn a wotie asɛmpa no betumi anya wɔn ti adidi mu wɔ Harmagedon na wɔatra ase daa wɔ paradise asase so wɔ pɛyɛ mu. (Hesekiel 18:23, 32; Sefania 2:3; Romafo 10:13) So ɛnyɛ saa na obiara hwɛ kwan sɛ ɔdɔ Nyankopɔn bɛyɛ?—1 Yohane 4:8.\nSo Ɔdɔ Nyankopɔn Betumi Adi Ako?\nNnipa pii nte ase sɛ Onyankopɔn a ɔne dɔ no de owu ne ɔsɛe bɛba nnipa pii so saa. Yebetumi de tebea no atoto fie bi a ntɛfrɛw ahyɛ mu ma ho. Wunnye ntom sɛ ɛsɛ sɛ ofiewura a n’adwene mu da hɔ kunkum ntɛfrɛw no nyinaa de bɔ n’abusua apɔwmuden ne wɔn yiyedi ho ban?\nSaa ara na esiane ɔdɔ a emu yɛ den a Yehowa wɔ ma nnipa nti ɛsɛ sɛ ɔko Harmagedon ko no. Onyankopɔn atirimpɔw ne sɛ ɔbɛyɛ asase no paradise na wama adesamma ayɛ pɛ na wɔanya asomdwoe a “obi bi renyi wɔn hu.” (Mika 4:3, 4; Adiyisɛm 21:4) Ɛnde, dɛn na wɔbɛyɛ wɔn a wɔsɛe asomdwoe ne ahobammɔ a wɔn yɔnko nnipa wɔ no? Ɛsɛ sɛ Onyankopɔn yi “ntɛfrɛw” a wɔte saa no fi hɔ—amumɔyɛfo a wɔnsakra wɔn adwene no—na ama treneefo anya asomdwoe.—2 Tesalonikafo 1:8, 9; Adiyisɛm 21:8.\nNnipa nniso a ɛnyɛ pɛ ne pɛsɛmenkominya a obiara de hwehwɛ ne man yiyedi na ɛnnɛ ama akodi ne nnipakum basabasa mu fa kɛse no ara ba. (Ɔsɛnkafo 8:9) Esiane sɛ nnipa tumidifo pɛ sɛ wonya nnipa pii di wɔn so nti, wobu wɔn ani gu Onyankopɔn Ahenni a ɔde asi hɔ no so koraa. Biribiara nni hɔ a ɛkyerɛ sɛ wobegyae wɔn tumi no mu ama Onyankopɔn ne Kristo. (Dwom 2:1-9) Enti, ɛsɛ sɛ woyi nniso a ɛtete saa no fi hɔ na ama Yehowa Ahenni a ɛhyɛ Kristo nsa no adi tumi wɔ trenee so. (Daniel 2:44) Ɛsɛ sɛ wɔko Harmagedon ko no na ama wɔatumi ahu nea ɔwɔ hokwan sɛ odi asase yi ne adesamma so tumi koraa.\nAdesamma yiyedi nti na Yehowa bɛkeka ne ho wɔ Harmagedon. Saa bere yi a wiase tebea sɛe ara na ɛresɛe no, Onyankopɔn nniso a ɛyɛ pɛ no nkutoo na ɛbɛma nnipa nsa aka nea wohia akosi ase. Onyankopɔn Ahenni no nkutoo na ɛbɛma asomdwoe ankasa ne yiyedi aba. Sɛ Onyankopɔn amfa ne ho annye nsɛm mu a, wiase nsɛm tebea bɛyɛ dɛn? So anka ɔtan, basabasayɛ, ne akodi renkɔ so nnhaw adesamma sɛnea ahaw wɔn mfe pii wɔ nnipa nniso ase no? Harmagedon ko no yɛ adepa a nnipa betumi anya so mfaso ankasa!—Luka 18:7, 8; 2 Petro 3:13.\nƆko a Ɛbɛma Akodi Nyinaa Agyae\nHarmagedon bɛyɛ ade bi a ɔko biara ntumi nyɛe da. Ɛbɛma akodi nyinaa agyae. Hena na ne yam a anka akodi ntwaam? Nanso, mmɔden a nnipa rebɔ sɛ wɔbɛma akodi agyae no nyinaa ayɛ ɔkwa. Mmɔden a nnipa abɔ mpɛn pii sɛ wɔbɛma akodi agyae nanso entumi nyɛɛ yiye no si so dua sɛ Yeremia asɛm no yɛ nokware. Ɔkae sɛ: “[Yehowa, NW] mahu sɛ onipa kwan nni ne nsam, enni ɔbarima nsam, sɛnea ɔnam a obetutu n’anammɔn.” (Yeremia 10:23) Ɛdefa nea Yehowa bɛyɛ ho no, Bible hyɛ bɔ sɛ: “Ɔma akodi gyae kosi asase ano, obubu ta mu na otwitwa peaw mu asinasin, ɔde gya hyew nteaseɛnam.”—Dwom 46:8, 9.\nBere a amanaman no de wɔn akode a edi awu no kunkum wɔn ho wɔn ho na wɔpɛ sɛ wɔsɛe asase no, asase no Yɛfo bɛwosow ne ho wɔ Harmagedon a wɔka ho asɛm wɔ Bible mu no! (Adiyisɛm 11:18) Enti, saa ɔko yi bɛma nnipa a wosuro Onyankopɔn a wɔatra ase fi bere tenteenten besi saa bere yi anya biribi a wɔhwɛ kwan sɛ wobetumi anya. Ɛbɛma Yehowa Nyankopɔn a ɔyɛ asase Wura, a ɔwɔ hokwan sɛ odi n’abɔde nyinaa so no adi bem.\nEnti, ɛnsɛ sɛ nnipa a wɔn ani gye adetreneeyɛ ho suro Harmagedon. Mmom no, ɛma wonya anidaso. Harmagedon ko no beyi porɔwee ne amumɔyɛsɛm nyinaa afi asase so na abue kwan ama nhyehyɛe foforo a trenee wom aba wɔ Mesia Ahenni a Onyankopɔn de asi hɔ no ase. (Yesaia 11:4, 5) Harmagedon bɛma nnipa a wɔyɛ treneefo a wɔbɛtra ase daa wɔ paradise asase so no anya mfiase a ɛyɛ anigye, na mmom ɛnyɛ sɛ ɛyɛ atoyerɛnkyɛm bi a ɛyɛ hu a ɛbɛba abɛsɛe biribiara.—Dwom 37:29.\n^ nky. 9 Hwɛ Nimdeɛ a Ɛde Kɔ Daa Nkwa Mu, nhoma a Yehowa Adansefo tintimii no ti 11.\n[Adaka/Mfonini wɔ kratafa 5]\nMEGIDO YƐ HARMAGEDON HO NTOTOHO A ƐFATA\nNá tete Megido da beae bi a ɛfata paa, na na Yesreel Bon a ɛwɔ Israel atifi fam a ɛyɛ asase pa no da kurow no ase wɔ atɔe fam. Esiane sɛ na kurow no da nkwanta so nti na etumi ma aguadi kɔ so anaa ɛsɛe no, na saa ara nso na na etumi ma akodi kɔ so anaa ɛbrɛ ase. Enti, Megido bɛyɛɛ beae a na wodi ako wɔ hɔ ma ɔfã bi di nkonim koraa. Ɔbenfo Graham Davies kyerɛwee wɔ ne nhoma Cities of the Biblical World—Megiddo (Bible Bere So Nkurow—Megido) mu sɛ: “Ná ɛnyɛ den koraa sɛ aguadifo ne akwantufo a wofi mmeae ahorow nyinaa betumi akɔ . . . Megido kurow no mu; nanso bere koro no ara no sɛ kurow no yɛ den a, etumi siw saa akwantempɔn yi, na amma afoforo antumi ankɔ kurow no mu ankodi gua anaa ako. Enti, ɛnyɛ nwonwa sɛ na wɔtaa di ako de pere saa kurow no, na sɛ wotumi ko fa a, na wɔbɔ ho ban denneennen.”\nMegido ho abakɔsɛm a efi teteete no hyɛɛ ase wɔ bɛboro mfirihyia mpem abiɛsa ne ahanum a atwam ni, bere a Misraim hene Thutmose III ko dii Kanaan ahemfo so wɔ hɔ no. Ɛkɔɔ so araa besii afe 1918 mu bere a Britaniani Ɔsahene Edmund Allenby ko dii Turkey asraafo so nkonim yayaayaw no. Ɛyɛ Megido na Onyankopɔn maa Ɔtemmufo Barak ko dii Kanaan hene Yabin so nkonim pasaa no. (Atemmufo 4:12-24; 5:19, 20) Ɛhɔ na Ɔtemmufo Gideon ko dii Midianfo so nkonim koraa no. (Atemmufo 7:1-22) Ɛyɛ ɛhɔ ara nso na wokunkum ɔhene Ahasia ne ɔhene Yosia.—2 Ahene 9:27; 23:29, 30.\nEnti ɛfata sɛ wɔde saa beae no toto Harmagedon ho, efisɛ na ɛyɛ beae a wodi ako ma ɔfã bi di nkonim koraa. Sɛ wɔde nkonim a Onyankopɔn bedi wɔ n’atamfo nyinaa so koraa no toto ho a ɛfata.\nHarmagedon bɛyɛ mfiase a ɛyɛ anigye\nWogu so rebɔ nnipa kɔkɔ wɔ wiase baabiara na ama wɔanya wɔn ti adidi mu wɔ Harmagedon\nShare Share Harmagedon Mfiase a Ɛyɛ Anigye\nw05 12/1 kr. 4-7\nHarmagedon Ɛyɛ Atoyerɛnkyɛm Bi a Ɛbɛsɛe Biribiara?\nƆdɔ, Gyidi, ne Osetie Ho Adanse\nMisii Me Bo Sɛ Mɛkɔ So Asom Me Bɔfo No\nBeresosɛm Nhoma a Ɛto so Abien no Mu Nsɛntitiriw\nNnipa A “Wofi Amanaman Kasa Nyinaa Mu” Te Asɛmpa No\nMomma Yɛnyɛ Asomfo A Wɔn Ho Akokwaw Na Wɔyɛ Fakaa\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM December 1, 2005\nShare Share ƆWƐN-ABAN—NEA ADESUA NSƐM WOM December 1, 2005\nƆWƐN-ABAN—NEA ADESUA NSƐM WOM December 1, 2005


Mogya mu Nneɛma Nketenkete ne Ayaresa Ahorow Bi | Onyankopɔn Dɔ\nMogya mu Nneɛma Nketenkete ne Ayaresa Ahorow Bi\nMogya mu nneɛma nketenkete. Wonya mogya mu nneɛma nketenkete fi nneɛma atitiriw nnan a ɛbom yɛ mogya no mu. Eyinom ne mogya mu nkwammoaa kɔkɔɔ, mogya mu nkwammoaa fitaa, mogya mu nkwammoaa ntraantraa ne mogya mu nsu. Sɛ yɛfa mogya mu nkwammoaa kɔkɔɔ sɛ nhwɛso a, yenya ahoɔdennuru a wɔfrɛ no hemoglobin wom. Sɛ ɔyarefo bi nni mogya koraa anaa mogya tu no pii a, wotumi de nnuru a wonya fi nnipa anaa mmoa hemoglobin mu sa no yare.\nMogya mu nsu no, nneɛma a ɛnyɛ nsunsu kakraa bi pɛ na ɛwom. Emu nneɛma no bi ne nkwammoaa mu nnuru, nkyene, nnuru a ɛma nipadua no akwaa yɛ nneɛma ho adwuma ntɛmntɛm, nnuannuru ne nneɛma foforo te sɛ asikre. Nneɛma a ɛma mogya da, nnuru a ɛko tia yare mmoawa ne nnuannuru bi te sɛ albumin wɔ mogya mu nsu mu. Sɛ obi yare a, nnuruyɛfo betumi de mogya mu ahoɔdennuru awɔ no paane. Wonya saa ahoɔdennuru no fi nkurɔfo a wɔatumi adi saa yare no so mogya mu nsu mu. Wotumi yi nnuru bi a wɔfrɛ no interferon ne interleukin fi mogya mu nkwammoaa fitaa mu de sa wɔn a wɔanya kokoram anaa nsanyare bi no yare.\nSo ɛsɛ sɛ Kristofo gye ayaresa a mogya mu nneɛma nketenkete ka ho? Bible nhyɛ da nka nneɛma a ɛtete saa ho asɛm, enti ɛsɛ sɛ obiara de n’ahonim si gyinae wɔ Onyankopɔn anim. Ebinom nnye mogya mu nneɛma nketenkete biara, efisɛ wɔte nka sɛ Onyankopɔn Mmara a ɔde maa Israelfo no kae sɛ mogya a efi abɔde biara mu no, ‘wonhwie ngu fam.’ (Deuteronomium 12:22-24) Afoforo nso fam no, ɛwom sɛ yennye mogya anaa emu nneɛma atitiriw no deɛ, nanso wɔpene so ma wɔde mogya mu nneɛma nketenkete no bi sa wɔn yare. Nea enti a wɔpene so ne sɛ, wobu mogya mu nneɛma nketenkete no sɛ ɛnyɛ ɛno ne abɔde no nkwa.\nSɛ woresi gyinae a ɛtete saa a, susuw nsɛmmisa a edidi so yi ho: Sɛ meka sɛ merennye mogya mu nneɛma nketenkete no biara a, so minim sɛ ɛkyerɛ sɛ, sɛ wɔma me nnuru bi a ɛko tia nyarewa anaa nea mogya tu obi a ɛboa ma etwa a, merennye? So metumi akyerɛkyerɛ nea enti a minnye mogya mu nneɛma nketenkete bi anaa nea enti a migye no mu akyerɛ oduruyɛfo?\nAyaresa ahorow bi. Ayaresa no bi ne nea wɔfrɛ no hemodilution ne cell salvage no. Hemodilution yɛ ɔkwan bi a wɔfa so ma mogya a ɛwɔ nipadua mu no kogu baabi, na afei wɔde nnuru nsunsu bi si ananmu, na akyiri yi wɔsan ma mogya no ba ɔyarefo no mu bio. Cell salvage nso yɛ mogya a etu obi wɔ oprehyɛn mu a wɔma ɛsan begu ne nipadua mu. Wɔsɔ mogya no fi baabi a wɔatwa no na wɔsɔn so; afei wɔsan ma ekogu ɔyarefo no mu. Ɛsono sɛnea oduruyɛfo biara de akwan yi sa yare, enti ɛsɛ sɛ Kristoni biara bisa ne duruyɛfo ma ɔkyerɛ no ɔkwan pɔtee a ɔpɛ sɛ ɔfa so sa no yare no.\nSɛ woresi gyinae a ɛtete saa a, bisa wo ho nsɛm a edidi so yi: ‘Sɛ wɔbɛma me mogya no bi afi me nipadua mu ma mpo ebia ebegyae aforosian kakra a, so m’ahonim bɛma mabu saa mogya yi sɛ ɛda so ara ka me nipadua ho ma enti ɛrenhia sɛ “[wohwie] gu fam”? (Deuteronomium 12:23, 24) Sɛ wɔresa me yare na wɔma me mogya kogu baabi de nnuru bi fra mu na wɔsan ma ebegu me mu a, so m’ahonim a mede Bible atete no no bebu me fɔ? Sɛ meka sɛ mempɛ ayaresa biara a wɔde m’ankasa mogya bedi dwuma wom a, so minim sɛ ɛkyerɛ sɛ mepo mogya a wɔtwe de yɛ nhwehwɛmu ne ayaresa bi te sɛ hemodialysis anaa heart-lung machine a wɔde di dwuma no?’\nƐsɛ sɛ Kristoni biara kyerɛ sɛnea ɔpɛ sɛ wɔde n’ankasa mogya di dwuma wɔ oprehyɛn mu. Nea ɛka eyi ho nso ne akwan a wɔfa so yɛ nipadua mu nhwehwɛmu, ne nnansa yi akwan a wɔnam so sa yare, a ebi ne obi mogya kakra a wɔtwe, a ɛtɔ da bi a wɔde nnuru bi fra mu ansa na wɔasan de ama onipa no.\nNSƐM A WUBETUMI ABISA ODURUYƐFO\nSɛ wɔbɛyɛ wo oprehyɛn anaa wɔbɛsa wo yare bi na sɛ mogya ho asɛm bɛbam a, hwɛ sɛ woahyehyɛ mmara kwan so nkrataa nyinaa pɛpɛɛpɛ. Ebi ne Akwahosan Sohwɛ Tumi Krataa (DPA). Wɔayɛ krataa yi sɛ ɛmmoa wo na wɔamma wo mogya. Bio nso, wubetumi abisa wo duruyɛfo no nsɛm bi te sɛ:\nSo ayaresabea adwumayɛfo a wɔbɛyɛ me ho adwuma no nyinaa nim sɛ meyɛ Yehowa Danseni ma enti merennye mogya da? (Eyinom ne mogya a emu nneɛma nyinaa wom, mogya mu nkwammoaa kɔkɔɔ, mogya mu nkwammoaa fitaa, mogya mu nkwammoaa ntraantraa ne mogya mu nsu nyinaa.)\nSɛ wɔde mogya mu nneɛma nketenkete na ɛyɛɛ aduru a mode bɛma me no a, dɛn ne dɛn na ɛwom? Aduru no dodow ahe na mode bɛma me, na ɔkwan bɛn na mobɛfa so de ama me?\nSɛ m’ahonim bɛma magye mogya mu nneɛma nketenkete yi a, asiane bɛn na ɛwom? Sɛ ɛno nni hɔ a, ayaresa foforo bɛn na ɛwɔ hɔ?\nAnsa na wubesi nsɛm a yɛaka yi ho gyinae no, fa ho asɛm to Yehowa anim wɔ mpaebɔ mu. Wahyɛ bɔ sɛ ɔbɛma obiara a ‘ɔkɔ so bisa’ wɔ gyidi mu no nyansa.—Yakobo 1:5, 6.


Apokalipsa 13 SZ-PL - Adiyisɛm 13 AKCB\n1Afei mihuu sɛ aboa bi apue fi po no mu reba. Na ɔwɔ mmɛn du ne ti ason a na ahenkyɛw hyehyɛ mmɛn no biara so na din a egu Onyankopɔn ho fi bobɔ ti no ho. 2Aboa a mihuu no no, na ɔte sɛ ɔsebɔ a ne nan te sɛ sisi, na nʼano nso te sɛ gyata. Ɔwɔ no de ɔno ankasa ahoɔden ne nʼahengua ne ne tumi nyinaa maa aboa no. 3Mihuu sɛ na opirakuru kɛse bi aba ne ti baako ho a kuru no ayɛ sɛ nea awu. Aboa no ho yɛɛ wiasefo nyinaa nwonwa, enti wotu dii nʼakyi. 4Nnipa nyinaa som ɔwɔ no efisɛ ɔde ne tumi nyinaa ama aboa no. Wɔsom aboa no nso kae se, “Hena na ɔte sɛ aboa no? Na hena na obetumi ne no ako?”\n5Wɔmaa aboa no kwan ma ɔkaa abususɛm akɛseakɛse tiaa Onyankopɔn, na wɔmaa no tumi sɛ ɔnyɛ nea ɔpɛ biara asram aduanan abien. 6Ofii ase domee Onyankopɔn, ne din, baabi a ɔte ne wɔn a wɔte ɔsoro nyinaa. 7Wɔmaa no kwan ma ɔne Onyankopɔn nkurɔfo koe sɛ obedi wɔn so. Na wɔmaa no aman ne mmusuakuw ne nkurɔfo ne ɔkasa nyinaa so tumi. 8Nnipa a wɔte asase so nyinaa bɛsom no: obiara a wɔankyerɛw ne din anhyɛ ateasefo nhoma a ɛwɔ Oguamma a wokum no ansa na wɔrebɔ wiase no mu.\n9“Tie, wo a wowɔ aso, betie no.\nObiara a ɛsɛ sɛ wokum no afoa ano no,\nEyi mu boasetɔ ne gyidi ho hia Onyankopɔn nkurɔfo.\n11Afei mihuu aboa foforo a ɔrepue afi asase mu. Na ɔwɔ mmɛn abien te sɛ nguantenmma, nanso na ɔkasa te sɛ ɔwɔ no. 12Osii aboa a odi kan no anan mu de ne tumi kɛse no dii dwuma, na ɔhyɛɛ asase ne so nnipa sɛ wɔnsom nea nʼapirakuru no awu no. 13Aboa a ɔto so abien yi yɛɛ anwonwade akɛse bebree. Ɔmaa ogya fii soro baa asase so wɔ nnipa nyinaa anim. 14Na ɔnam anwonwade a wɔmaa no ho kwan yɛe wɔ aboa a odi kan no anim no so daadaa nnipa a wɔte asase so nyinaa. Aboa no ka kyerɛɛ wiase nnipa nyinaa se, wonsi ohoni mfa nhyɛ aboa a wɔde afoa piraa no nanso nʼapirakuru no awu na ɔte ase no anuonyam. 15Wɔmaa aboa a ɔto so abien no kwan ma ɔhomee nkwa guu aboa a odi kan honi no mu, sɛnea ɛbɛyɛ a ohoni no betumi akasa, na wakum obiara a ɔnsom no no. 16Aboa no hyɛɛ nnipa nyinaa, nketewa ne akɛse; adefo ne ahiafo, nkoa ne wɔn a wɔde wɔn ho sɛ wɔnhyɛ wɔn nsa nifa ho ne wɔn moma so agyirae. 17Obiara nni ho kwan sɛ ɔtɔ anaa ɔtɔn, gye sɛ wɔde aboa no din anaa nsɛnkyerɛnne a egyina hɔ ma din no hyɛ ne ho agyirae.\n18Eyi hia ma nyansa. Obiara a onim nyansa no betumi ahu nsɛnkyerɛnne a egyina hɔ ma aboa no ase, efisɛ nsɛnkyerɛnne no gyina hɔ ma onipa din. Ne nsɛnkyerɛnne yɛ ahansia aduosia asia.\nAKCB : Adiyisɛm 13


Nnwom 73 NA-TWI - NKYƐM A ƐTO SO ABIƐSA NNWOM 73-89 - Bible Gateway\nNnwom 72Nnwom 74\nNnwom 73 Nkwa Asem (NA-TWI)\n73 Onyankopɔn ye ma Israel ne wɔn a wɔn koma mu tew ampa ara. 2 Nanso anka mereyɛ apa abaw; me gyidi sae koraa, 3 efisɛ, sɛ mihu sɛ nneɛma rekɔ yiye ma ahantanfo ne amumɔyɛfo a, na m’ani abere. 4 Wonhu honam mu yaw; wosi pi si ta. 5 Wonhu amane sɛnea afoforo hu no. Ɔhaw nto wɔn sɛnea ɛto afoforo no. 6 Enti wɔhyɛ ahantan sɛ konmude, ne basabasa sɛ atade. 7 Wɔn koma hwie bɔne gu, na amumɔyɛ adwene ahyɛ wɔn adwene ma. 8 Wɔserew afoforo na wɔka wɔn ho nsɛm a enye. Wɔyɛ ahantan na wodwen ɔkwan a wɔbɛfa so ahyɛ wɔn so. 9 Wɔka bɔne fa Onyankopɔn a ɔte soro ho, na wɔahyɛ nnipa a wɔwɔ asase so ahantan so.


Bere a Lasaro Wui no, Yesu Sui. Adɛn Ntia? ( Yohane 11:35) | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lithuanian Luo Malagasy Malay Maltese Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nNa Yesu rebenyan Lasaro, nanso Yohane 11:35 ka sɛ Yesu sui. Adɛn nti na osui?\nSɛ yɛn dɔfo bi wu na yɛhwɛ sɛ wafi yɛn nkyɛn kɔ a yɛrenhu no a, yesu. Na Yesu pɛ Lasaro asɛm paa, nanso ɛnyɛ ne wuo no nti na osui. Sɛnea Yohane kyerɛwtohɔ no ma yehu no, tema a Yesu wɔ ma Lasaro abusuafo ne ne nnamfo nti na osui.—Yoh. 11:36.\nBere a Yesu tee sɛ Lasaro yare no, ne ho ampere no sɛ ɔbɛkɔ Lasaro fie akɔsa no yare. Bible ka sɛ bere a Yesu tee sɛ Lasaro yare no, “ɔtenaa faako a ɔwɔ hɔ ara nnanu.” (Yoh. 11:6) Adɛn nti na ɔtwentwɛn so wɔ hɔ? Biribi nti na ɔyɛ saa. Ɔkae sɛ: “Saa ɔyare yi nyɛ owuyare, na mmom Onyankopɔn anuonyam ntia, nea ɛbɛyɛ na wɔnam so ahyɛ Onyankopɔn Ba no anuonyam.” (Yoh. 11:4) Na Lasaro yare no nyɛ “owuyare.” Na Yesu pɛ sɛ ɔfa Lasaro wuo no so da “Onyankopɔn anuonyam” adi. Ɔkwan bɛn so? Na Yesu rebɛyɛ anwonwade kɛse bi; na ɔrebenyan n’adamfo Lasaro afi adamena mu.\nBere a Yesu ne n’asuafo no rekasa no, ɔde owuo totoo nna ho. Enti ɔka kyerɛɛ wɔn sɛ ‘Lasaro ada, na ɔrekɔ hɔ akonyan no.’ (Yoh. 11:11) Na Yesu rebenyan Lasaro afi owuo mu te sɛ nea agya bi renyan ne ba afi nna mu. Enti na ɛho nhia sɛ odi Lasaro wuo no ho yaw.\nƐnde, dɛn na ɛmaa Yesu sui? Bible ma yehu mmuae no. Bere a Yesu hyiaa Lasaro nuabea Maria na ohui sɛ ɔne afoforo resu no, “osii apini na ne ho yeraw no.” Bere a Yesu hui sɛ wɔredi awerɛhow saa no, ɛyɛɛ ne yaw na “osii apini.” Ɛno nti na “Yesu sui.” Yesu hui sɛ awerɛhow abubu ne nnamfonom, na asɛm no yɛɛ no mmɔbɔ paa.—Yoh. 11:33, 35.\nSaa asɛm yi ma yehu sɛ wiase foforo no mu no, Yesu de ne tumi benyan yɛn adɔfo aba nkwa mu bio na wama wɔn apɔwmuden. Afei nso ɛma yehu sɛ Yesu wɔ ayamhyehye ma wɔn a Adam wuo ahwim wɔn adɔfo afi wɔn nsam no. Ade foforo a yesua fi mu ne sɛ, ɛsɛ sɛ yenya tema ma wɔn a wɔn adɔfo awu na wɔredi awerɛhow.\nNa Yesu nim sɛ ɔrekonyan Lasaro. Nanso ɔdɔ ne ayamhyehye a ɔwɔ ma ne nnamfo nti, osui. Yɛn nso, sɛ yɛwɔ tema a, ɛbɛka yɛn ma ‘yɛne wɔn a wosu asu.’ (Rom. 12:15) Sɛ obi di awerɛhow saa a, ɛnkyerɛ sɛ onnye nni sɛ awufo bɛsɔre. Ɛwom, na Yesu rebenyan Lasaro nanso osui. Eyi kyerɛ sɛ ɔwɔ tema paa ma wɔn a wɔn biribi afi mu. Yebetumi asua pii afi ne nhwɛso yi mu.\nNsɛmmisa a Efi Akenkanfo Hɔ—September 2013


1 Na afei, aJacob kãa nsɛm pii kyerɛɛ mo nkorɔfo wɔ dɛm aber no mu; naaso dɛm ndzɛmba yi nko na mehyɛɛ dɛ bwɔnkyerɛw, na ndzɛmba a m’akyerɛw yi ara dɔɔ sõ ma me.\n2 Na afei emi, Nephi, mekyerɛw aIsaiah ne nsɛm no pii, osiandɛ me kra enyi gye ne nsɛm ho. Osiandɛ medze ne nsɛm bɛyɛ mfatoho ama mo nkorɔfo, na medze akɛma me mba nyinara, osiandɛ nokwar, ohun mo bPomfo no, dɛ mbrɛ mo so muhun no no.\n3 Na mo nua, Jacob, so aehu no dɛ mbrɛ mo so mehu no; dɛm ntsi, medze hɔn nsɛm bɔkɔ akɛma me mba dze akyerɛ hɔn dɛ me nsɛm yɛ nokwar. Dɛm ntsi, Nyankopɔn se menam bbaasa nsɛm do, mebɛda me nsɛm edzi. Naaso, Nyankopɔn soma adasefo pii, na osi ne nsɛm nyinara pi.\n4 Hwɛ, me kra enyi gye dɛ merekyerɛ mo nkorɔfo ama wohu nokwar a ɔwɔ Christ ne bmbae no mu; ɔnam dɛm ntsi na cMoses mbra no wɔdze mae; na adze biara a Nyankopɔn dze ama nyimpa fitsi wiadze ahyɛse no, yɛ esusudze a ɔkyerɛ no su.\n5 Na me kra so enyi gye wɔ aahyɛmu a Ewuradze nye hɛn egyanom dzii no ho; nyew, me kra enyi gye wɔ n’adom na ne pɛrpɛrdzi na no tum na n’ehumbɔbɔr kɛse nye onnyiewiei nhyehyɛɛ a ɔayɛ dɛ obeyi hɛn efi owu mu no ho.\n6 Na me kra enyi gye dɛ merekyerɛ mo nkorɔfo ma woehu dɛ agyedɛ Christ ba, ɔno adasamba nyina bɛhera.\n7 Osiandɛ sɛ Christ annyi hɔ a nna Nyame nnyi hɔ; na sɛ Nyame nnyi hɔ a nna hɛn so yennyi hɔ, osiandɛ nna babɔdze biara so nnyi hɔ. Mbom Nyame wɔ hɔ, na ɔno nye Christ, na ɔreba nankasa ne mber pa mãhyɛ mu.\n8 Na afei, mekyerɛw Isaiah ne nsɛm no bi, ama mo nkorɔfo mu biara a obohu dɛm nsɛm yi no aama n’akoma do na oedzi dɛw ama adasa nyinara. Na afei nsɛm no nye iyinom, na hom mfa nto homho na adasa nyinara.\n2 Ne. 27:12; Ether 5:2–4; N&A 5:11.


Yesu Saa Kwatani Bi Yareɛ | Yesu Asetena\nYESU SAA KWATANI BI YAREƐ\nBere a Yesu ne n’asuafo nnan no kɔɔ Galilea kɔkaa asɛm no wɔ “hyia adan mu” no, anwonwade a ɔyɛe no ho asɛm trɛw kɔɔ baabiara. (Marko 1:39) Ne nnwuma no ho asɛm trɛw kɔduu kwatani bi kurom. Oduyɛfo Luka kyerɛkyerɛɛ mu sɛ na “kwata adware” no. (Luka 5:12) Kwata yɛ yare bɔne, na sɛ ɛyɛ obi a, ɛtumi wewe ne honam.\nEnti, na kwatani no tebea nyɛ koraa. Ná mmara nso mma kwan sɛ ɔbɛba nnipa mu. Afei nso, sɛ nnipa rebɛn no a, nea ɛbɛyɛ a wɔrennya yareɛ no bi no, na ɛsɛ sɛ ɔteaam sɛ: “Me ho nte, me ho nte!” (Leviticus 13:45, 46) Nanso dɛn na saa kwatani no yɛe? Ɔkɔɔ Yesu nkyɛn kɔhwee ne nan ase srɛɛ no sɛ: “Awurade, sɛ wopɛ nko ara a, wobɛtumi ama me ho afi.”—Mateo 8:2.\nNea ɔbarima no yɛe no kyerɛ sɛ gyidi deɛ, na ɔwɔ bi wɔ Yesu mu paa! Yɛbɛtumi aka sɛ na yareɛ no ama n’asɛm ayɛ mmɔbɔ. Dɛn na Yesu yɛe? Ɛyɛ wo a, anka dɛn na wobɛyɛ? Yesu yam hyehyee no maa no, na ɔtenee ne nsa mpo sɔɔ ne mu kaa sɛ: “Mepɛ. Wo ho mfi.” (Mateo 8:3) Amonom hɔ ara na ne kwata no tu yerae. Hwɛ sɛnea nkurɔfo ho bɛdwiri wɔn afa!\nSɛ obi a biribiara nso no yɛ a ɔhu nnipa mmɔbɔ bɛdi wo so hene a, anka wompɛ? Nea Yesu yɛ maa kwatani no ma yɛhu sɛ, daakye sɛ Yesu bɛdi asase so hene a, ɔbɛma Bible nkɔmhyɛ bi aba mu. Saa nkɔmhyɛ no ka sɛ: “Ɔbrɛfoɔ ne ohiani asɛm bɛyɛ no mmɔbɔ, na ɔbɛgye ahiafoɔ kra nkwa.” (Dwom 72:13) Sɛ daakye Yesu bɛyɛ asase so hene a, ɔbɛyɛ ne koma so ade na wadi aboa wɔn a wɔrehu amane no nyinaa.\nKae sɛ ansa na Yesu resa kwatani no yareɛ no, na Yesu adi kan ayɛ nneɛma bi ama nkurɔfo reka ho asɛm pii. Kwatani yi ayaresa no nso, na ɛho asɛm bɛtrɛw ama obiara ate ne nka. Nanso na Yesu mpɛ sɛ nkurɔfo bɛgyina yɛse-yɛse so agye no adi. Ná ɔnim nkɔmhyɛ bi a ɛkyerɛ sɛ yɛ-ma-yɛnhwɛ biara rema n’akwan mu. Nkɔmhyɛ no kaa sɛ, “ɔremma obiara nte ne nne wɔ abɔnten so.” ( Yesaia 42:1, 2) Ɛno nti, Yesu ka kyerɛɛ ɔbarima a ɔsaa no yareɛ no sɛ: “Hwɛ na woanka ankyerɛ obiara, na mmom kɔ na fa wo ho kɔkyerɛ ɔsɔfoɔ no, na fa ayɛyɛdeɛ a Mose hyɛ too hɔ no ma.”—Mateo 8:4.\nNanso wo ara wohwɛ sɛnea ɔbarima no ani gyei no a, ɔbɛtumi aka n’ano atom? Ɔde anigye sii kwan so, na ɔrekɔ nyinaa, nea asi no ho asɛm na na ɛda n’ano. Afei deɛ, baabi a wobɛfa biara, na obiara reka Yesu ho asɛm. Ɛduu baabi mpo, na Yesu ntumi nyi n’anim nkɔ kuro biara mu. Enti ɔtee ne ho kɔhyɛɛ baabi komm. Nanso, nnipa fi mmaa nyinaa baa ne nkyɛn ma ɔkyerɛkyerɛɛ wɔn, na ɔsaa wɔn yareɛ.\nSɛ kwata yɛ obi a, dɛn na ɛtumi yɛ ne nipadua? Obi yɛ kwatani a, dɛn na na mmara hwehwɛ sɛ ɔyɛ?\nƐkwan bɛn na kwatani bi faa so de n’adesrɛ too Yesu anim? Nea Yesu yɛ maa no no, dɛn na yɛsua fi mu?\nBere a Yesu saa ɔbarima no yareɛ no, dɛn na ɔbarima no yɛe? Nkurɔfo tee no, dɛn na wɔn nso yɛe?


Yehowa Nkurɔfo ‘Twe Wɔn Ho Fi Nea Ɛnteɛ Ho’ | Adesua\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mazatec (Huautla) Mexican Sign Language Moore Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tshwa Tsonga Tswana Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zande Zulu\n“Ma obiara a ɔbɔ Yehowa din no ntwe ne ho mfi nea ɛnteɛ ho.”—2 TIM. 2:19.\nDɛn na ebetumi akɔfa “nkwasea akyinnyegye” aba, na yɛbɛyɛ dɛn akwati?\nYɛbɛyɛ dɛn akwati fekubɔne na ‘yɛatwe yɛn ho afi neaɛnteɛ ho’?\nDɛn na ɛbɛkyerɛ sɛ yɛasi yɛn adwene pi sɛ ‘yɛbɛtwe yɛn ho afi nea ɛnteɛ ho’ koraa?\n1. Dɛn ne ade titiriw baako wɔ yɛn som mu?\nSƐ WUHU sɛ wɔakyerɛw edin Yehowa agu dan anaa nneɛma bi ho a, ɛka wo sɛn? Ebia ɛbɛtwe wo ma woagyen w’ani ahwɛ bio. Ɛnyɛ nwonwa, efisɛ yɛn Yehowa Adansefo de, Onyankopɔn din yɛ ade titiriw wɔ yɛn som mu. Wokɔ wiase baabiara a, nnipa biara nni hɔ a wɔde Onyankopɔn din nim wɔn sen Yehowa Adansefo. Ɛwom, ɛyɛ akwannya kɛse sɛ Onyankopɔn din da yɛn so, nanso ɛsɛ sɛ yɛhyɛ no nsow sɛ asɛyɛde bata ho.\n2. Esiane sɛ Onyankopɔn din da yɛn so nti, dɛn na ɔhwehwɛ fi yɛn hɔ?\n2 Onyankopɔn din kɛkɛ a yɛbɛbɔ no nkyerɛ sɛ yɛwɔ Yehowa anim dom. Ɛsɛ sɛ yɛde yɛn abrabɔ kyerɛ sɛ yenim nea Onyankopɔn pɛ ne nea ɔmpɛ. Enti Bible ka sɛ ‘yɛntwe yɛn ho mfi bɔne ho.’ (Dw. 34:14) Ɔsomafo Paulo kaa no pefee sɛ: “Ma obiara a ɔbɔ Yehowa din no ntwe ne ho mfi nea ɛnteɛ ho.” (Monkenkan 2 Timoteo 2:19.) Obiara nim sɛ Yehowa Adansefo bɔ Onyankopɔn din daa. Ɛnde, yɛbɛyɛ dɛn atwe yɛn ho afi nea ɛnteɛ ho?\n‘TWE WO HO’ FI BƆNE HO\n3, 4. Dɛn na ɛyɛ den ma animdefo bi sɛ wɔbɛte ase, na dɛn ntia?\n3 Paulo kaa “Onyankopɔn fapem a ɛyɛ den” ho asɛm wɔ 2 Timoteo 2:19. Wɔakyerɛw nsɛm mmienu wɔ fapem no so. Asɛm a edi kan no ne, “Yehowa nim wɔn a wɔyɛ ne de.” Paulo yii saa asɛm yi fii Numeri 16:5. (Hwɛ adesua asɛm a edi eyi anim no.) Asɛm a ɛto so mmienu ne, “Ma obiara a ɔbɔ Yehowa din no ntwe ne ho mfi nea ɛnteɛ ho.” Ɛyɛ den ma animdefo bi sɛ wɔbɛte saa asɛm yi ase. Dɛn ntia?\n4 Sɛ wohwɛ Paulo asɛm no a, ebia nea ɛbɛba w’adwenem ntɛm ara ne sɛ oyii asɛm no fii Hebri Kyerɛwnsɛm no mu. Nanso asɛm pɔtee biara nni Hebri Kyerɛwnsɛm no mu a ɛne Paulo asɛm no di nsɛ. Ɛnde, dɛn paa na na ɛwɔ Paulo adwenem bere a ɔkae sɛ: “Ma obiara a ɔbɔ Yehowa din no ntwe ne ho mfi nea ɛnteɛ ho” no? Asɛm a Paulo dii kan kae no fi Numeri ti 16, na ɛfa Kora atuatew no ho. Ɛnde, asɛm a ɛto so mmienu no nso fa atuatew koro yi ho anaa?\n5-7. Nsɛm bɛn na esii Mose bere so a Paulo tĩĩ ho wɔ 2 Timoteo 2:19? (Hwɛ mfonini a ɛwɔ adesua yi mfiase no.)\n5 Bible ka sɛ Eliab mma Datan ne Abiram kɔkaa Kora ho ma wɔtew Mose ne Aaron so atua. Nnipa mmiɛnsa yi na wogye gyinaa mu denneennen sɔre tiaa Mose ne Aaron. (Num. 16:1-5) Wɔamfa nidi ketekete sɛɛ amma Mose sɛ obi a Onyankopɔn ankasa apaw no. Na atuatewfo yi suban betumi asɛe Israelfo a aka no efisɛ na wɔda so te wɔn mu. Nanso ɛnkyɛ-nkyɛ wɔ n’afe. Bere soe sɛ Yehowa keka ne ho ma obiara hu wɔn a wɔyɛ n’asomfo anokwafo ne atuatewfo no, enti ɔde ahyɛde bi mae.\n6 Yehowa ka kyerɛɛ Mose sɛ: “Ka kyerɛ asafo no sɛ, ‘Mumfi Kora ne Datan ne Abiram ntamadan no ho ntɛm!’ Ɛnna Mose sɔre kɔɔ Datan ne Abiram nkyɛn, na Israel mpanyimfo ne no kɔe. Afei ɔka kyerɛɛ asafo no sɛ: ‘Montwe mo ho mfi nnipa abɔnefo yi ntamadan ho, na mommfa mo nsa nnka wɔn biribiara na wɔampra mo anka wɔn bɔne ho ankɔ.’ Na ntɛm ara wɔtwee wɔn ho fii Kora ne Datan ne Abiram ntamadan ho.” (Num. 16:23-27) Afei Yehowa kunkum atuatewfo no nyinaa. Nanso wɔn a wodii Onyankopɔn nokware no nyaa wɔn ti didii mu. Ɔkwan bɛn so? ‘Wɔtwee wɔn ho fii nea ɛnteɛ ho,’ kyerɛ sɛ wɔtwee wɔn ho fii atuatewfo no ho.\n7 Sɛnea yɛadi kan ahu no, Paulo kyerɛw sɛ, “Yehowa nim wɔn a wɔyɛ ne de.” (2 Tim. 2:19) Ɔtwee n’asɛm no fii Numeri ti 16. Enti yebetumi aka sɛ bere a ɔkae sɛ “ma obiara a ɔbɔ Yehowa din no ntwe ne ho mfi nea ɛnteɛ ho” no, asɛm a ɛwɔ Numeri 16:5, 23-27 no na na ɛwɔ n’adwenem. Enti yebetumi aka sɛ nsɛm mmienu yi nyinaa fa Kora ne n’apamfo atuatew no ho. Dɛn na yesua fi mu? Ɛne sɛ Yehowa tumi hu komam. Onim wɔn a wodi no nokware, nanso ɛsɛ sɛ wosi wɔn adwene pi na wɔtwe wɔn ho fi amumɔyɛfo ho.\n“PO NKWASEA AKYINNYEGYE A ABA BIARA NNIM”\n8. Adɛn nti na Yehowa din a obi bɛbɔ anaa Kristofo asafo no mu a ɔwɔ no ara nnɔɔso?\n8 Na Paulo de nsɛm a esisii Mose bere so no rekae Timoteo sɛ onsi n’adwene pi sɛnea ɛbɛyɛ a biribiara rensɛe ɔne Yehowa ntam. Mose bere so no, sɛ obi bɔ Yehowa din kɛkɛ a, ɛno nkyerɛ sɛ wawie. Saa ara nso na Kristofo asafo no mu a obi wɔ no ara nnɔɔso. Ɛsɛ sɛ obiara a ɔde ne nsa si ne bo sɛ ɔyɛ Yehowa somfo no twe ne ho fi nea ɛnteɛ ho korakora. Dɛn na na eyi kyerɛ ma Timoteo? Dɛn na Yehowa nkurɔfo a wɔwɔ hɔ nnɛ betumi asua afi Paulo afotu no mu?\n9. “Nkwasea akyinnyegye” kaa tete Kristofo asafo no sɛn?\n9 Bible ma yehu nneɛma a ɛnteɛ a ɛsɛ sɛ Kristofo po anaa wɔtwe wɔn ho fi ho. Ɛho nhwɛso wɔ 2 Timoteo ti 2. Ɛhɔ na Paulo ka kyerɛɛ Timoteo sɛ ‘ɛnsɛ sɛ ɔkõ nsɛmfua ho.’ Bio ɔkae sɛ ‘ɔntwe ne ho mfi nsɛnhunu’ ho. (Monkenkan 2 Timoteo 2:14, 16, 23.) Na ebinom de awaefo nkyerɛkyerɛ aba asafo no mu. Afei nso ebia ebinom kekaa nsɛm bi ma ɛkɔfaa akyinnyegye baa anuanom mu. Sɛ nsusuwii a ɛte saa ntia Bible nkyerɛkyerɛ mpo a, na ebetumi de mpaapaemu aba asafo no mu. Enti Paulo kae sɛ Timoteo ‘mpo nkwasea akyinnyegye a aba biara nnim.’\n10. Dɛn na ɛsɛ sɛ yɛyɛ wɔ awaefo nkyerɛkyerɛ ho?\n10 Ɛnnɛ yɛntaa nhu awaefo wɔ asafo no mu. Nanso ɛtɔ da a yɛbɛte nsɛm anaa nkyerɛkyerɛ bi a ɛne Bible nhyia. Sɛ asɛm no fi asomasi hɔ oo, efi ɔbenten hɔ oo, ɛsɛ sɛ yesi yɛn adwene pi na yɛpo no ntɛm. Enti nyansa nnim sɛ obi ne awaefo bedi nkitaho ɔkwan biara so. Ɛnsɛ sɛ yɛkenkan wɔn nsɛm wɔ nhoma mu anaa Intanɛt so anaa yɛne wɔn yiyi nsɛm ano. Ebia yɛn adwene ne sɛ yɛreboa wɔn, nanso ɛsɛ sɛ yɛkae sɛ, sɛ yɛne awaefo di nkitaho a, na yɛreyɛ Onyankopɔn so asoɔden. Kyerɛwnsɛm no ka no pen sɛ yɛntwe yɛn ho mfi awaefo ho korakora.\nWo ne awaefo nnyiyi nsɛm ano (Hwɛ nkyekyɛm 10)\n11. Dɛn na ebetumi akɔfa “nkwasea akyinnyegye” aba? Dɛn na asafo mu mpanyimfo bɛyɛ de akyerɛ sɛ wɔyɛ nhwɛso pa?\n11 Ɛnyɛ awaefo nkyerɛkyerɛ nkutoo na ebetumi de mpaapaemu aba asafo no mu, na mmom nneɛma foforo nso ka ho. Sɛ yɛfa anigyede sɛɛ a, ebia ɛsono adwene a obiara wɔ wɔ ho, enti yɛanhwɛ yiye a ebetumi akɔfa “nkwasea akyinnyegye a aba biara nnim” aba. Ɛwom, sɛ obi de anigyede a ɛto Yehowa mmara bewurawura asafo no mu a, ɛnsɛ sɛ mpanyimfo ka sɛ wɔmpɛ akyinnyegye biara nti wɔbɛtena hɔ ayɛ nhwɛhãã. (Dw. 11:5; Efe. 5:3-5) Nanso ɛsɛ sɛ mpanyimfo hwɛ yiye na wɔamfa wɔn adwene anhyɛ anuanom so. Mmom ɛsɛ sɛ wotie Bible afotusɛm yi: “Monyɛn Onyankopɔn nguankuw a wɔhyɛ mo nsa no, . . . ɛnyɛ sɛ wɔn a wodi Onyankopɔn agyapade so bakoma, na mmom monyɛ nhwɛso mma nguankuw no.”—1 Pet. 5:2, 3; monkenkan 2 Korintofo 1:24.\n12, 13. (a) Adwene bɛn na Yehowa Adansefo kura wɔ anigyede ho? Bible afotusɛm bɛn na ɛbɛboa yɛn ma yɛasi gyinae pa? (b) Ɔkwan bɛn so na Bible afotusɛm a yɛaka ho asɛm wɔ nkyekyɛm 12 no fa nsɛm foforo ho?\n12 Asafo no nhyɛ da nhwehwɛ sini, video so agodie, nhoma, ne nnwom pɔtee bi mu nhyɛ ho mmara mma anuanom. Adɛn ntia? Bible hyɛ yɛn mu biara nkuran sɛ ɔntete n’adwene na atumi ahu “papa ne bɔne mu nsonsonoe.” (Heb. 5:14) Sɛ Kristoni repɛ nea ɔde begye n’ani a, nsɛm pii wɔ Bible mu a ebetumi aboa no ama wapaw nea ɔpɛ. Biribiara a yɛreyɛ biara no, yɛn adwene nyinaa ne sɛ ‘yɛbɛkɔ so ahwehwɛ mu ahu nea ɛsɔ Awurade ani.’ (Efe. 5:10) Bible ma yehu sɛ abusua ti biara wɔ tumi bi wɔ n’abusua so, enti obetumi akyerɛ sɛ ɔremma kwan mma wɔmfa nneɛma bi nnyigye wɔn ani wɔ fie hɔ. *—1 Kor. 11:3; Efe. 6:1-4.\n13 Bible afotusɛm a yɛaka ho asɛm no mfa anigyede nko ara ho. Sɛ yɛhwɛ ntadehyɛ ne ahosiesie, apɔwmuden ne nnuan, ne nneɛma a ɛtete saa a, ɛno nso betumi akɔfa akyinnyegye aba. Enti sɛ nea obi pɛ ntia nea Bible ka a, ɛho nhia sɛ yegye ho akyinnye, efisɛ “ɛnsɛ sɛ Awurade akoa ko, na mmom ɛsɛ sɛ odwo ma nnipa nyinaa.”—2 Tim. 2:24.\n14. Mfatoho bɛn na Paulo de kyerɛɛ nea enti a ɛsɛ sɛ yɛkwati fekubɔne?\n14 Dɛn bio na wɔn a ‘wɔbɔ Yehowa din’ bɛyɛ de ‘atwe wɔn ho afi nea ɛnteɛ ho’? Ɛne sɛ wɔbɛkwati fekubɔne. Bere a Paulo kaa “Onyankopɔn fapem a ɛyɛ den” ho asɛm wiei no, ɔsan yɛɛ mfatoho foforo. Ɔkae sɛ: “Ofie kɛse mu no, ɛnyɛ sika ne dwetɛ anwenne nko na ɛwom, na mmom nnua ne dɔte de nso wom bi, na wɔde bi yɛ nneɛma a ɛho wɔ nyam na wɔde afoforo yɛ nneɛma a enni anuonyam.” (2 Tim. 2:20, 21) Afei otuu Kristofo fo sɛ ‘wɔntwe wɔn ho’ mfi anwenne a wɔde yɛ “nneɛma a enni anuonyam” ho.\n15, 16. Dɛn na yebetumi asua afi “ofie kɛse” ho mfatoho no mu?\n15 Paulo mfatoho no kyerɛ sɛn? Paulo de Kristofo asafo no totoo “ofie kɛse” ho, na ɔde asafo no mufo totoo “anwenne” anaa fie nneɛma ho. Wokɔ fie bi mu a, wubehu nneɛma pii wɔ hɔ. Ebi wɔ hɔ a baabi a esi anaa biribi a ɛwom nti, ɛho agu fĩ. Ofiewura no bɛhwɛ paa sɛ ɔremfa eyi mfra nneɛma a ɛho tew te sɛ kyɛnsee a ɔde noa aduan.\n16 Saa ara na Yehowa nkurɔfo yɛ nnɛ. Sɛ yɛmpɛ sɛ yɛn ho gu fĩ a, ɛsɛ sɛ yɛtwe yɛn ho fi asafo no mufo a wɔasen wɔn kɔn a wɔmpɛ sɛ wɔde Yehowa afotu yɛ adwuma ho. (Monkenkan 1 Korintofo 15:33.) Sɛ asafo no mu mpo ɛsɛ sɛ yɛhwɛ yiye wɔ fekubɔne ho a, ɛnde dɛn na wobɛka afa wɔn a wɔwɔ asafo no akyi ho? Ɛsɛ sɛ ‘yɛdan yɛn ho’ fi wɔn ho, efisɛ wɔn mu pii yɛ ‘sikanibere, awofo so asoɔdenfo; wonni nokware, wɔyɛ dinsɛefo, wɔyɛ keka, wɔmpɛ papa, woyi afoforo ma, na wɔdɔ anigyede sen Onyankopɔn.’—2 Tim. 3:1-5.\nMOMMA YENSI PI NA YEHOWA BEHYIRA YƐN\n17. Dɛn na ɛkyerɛ sɛ na Israelfo anokwafo no ani abere sɛ wɔbɛtwe wɔn ho afi nea ɛnteɛ ho?\n17 Bere a Yehowa ka kyerɛɛ Israelfo sɛ ‘womfi Kora ne Datan ne Abiram ntamadan ho’ no, Kyerɛwnsɛm no ka sɛ “ntɛm ara wɔtwee wɔn ho.” (Num. 16:24, 27) Wosii wɔn adwene pi, wɔantwentwɛn wɔn nan ase koraa. Bio, Bible ka sɛ “wɔtwee wɔn ho” fii atuatewfo no ho. Wɔma ɛdaa adi pefee sɛ wɔne wɔn nni hwee yɛ. Israelfo anokwafo no amfa nneɛma anni agorɔ; wofi wɔn koma nyinaa mu tiee Yehowa. Wɔkyerɛe sɛ wɔwɔ Yehowa afã, na wɔpoo nea ɛnteɛ. Dɛn na yebetumi asua afi asɛm yi mu?\n18. Bere a Paulo ka kyerɛɛ Timoteo sɛ ‘onguan mmerantebere mu akɔnnɔ’ no, dɛn saa na na ɛwɔ n’adwenem?\n18 Yɛne Yehowa adamfofa som bo ma yɛn, enti ɛnsɛ sɛ yegyaagyaa yɛn ho ma biribi ketewa bi mpo sɛe no. Ɛsɛ sɛ yesi yɛn adwene pi na yɛtwe yɛn ho fi biribiara a ɛnteɛ ho ntɛm! Biribi saa na na ɛwɔ Paulo adwenem bere a ɔka kyerɛɛ Timoteo sɛ ‘onguan mmerantebere mu akɔnnɔ’ no. (2 Tim. 2:22) Saa bere no na Timoteo yɛ barima mua; ebia na wadi boro mfe 30 mpo. Enti sɛ Bible ka “mmerantebere mu akɔnnɔ” a, ɛnyɛ mmerante ne mmabaa nkutoo na anya asɛm; ɛfa obiara ho. Sɛ akɔnnɔ bɔne regyigye Timoteo a, na ɛsɛ sɛ ‘oguan’ fi ho, kyerɛ sɛ ɛsɛ sɛ ‘ɔtwe ne ho fi nea ɛnteɛ ho’ koraa. Biribi saa na na Yesu repɛ akyerɛ bere a ɔkae sɛ: “Sɛ w’ani to wo hintidua a, tu fi hɔ na tow kyene” no. (Mat. 18:9) Ɛsɛ sɛ Kristofo tie afotu yi na wosi wɔn adwene pi na wɔma wɔn ani da hɔ sɛnea ɛbɛyɛ a biribiara rensɛe wɔne Yehowa ntam.\n19. Dɛn na ebinom ayɛ na wɔne Yehowa ntam ansɛe?\n19 Dɛn na Kristofo bi ayɛ na wɔne Yehowa ntam ansɛe? Ansa na ebinom rebɛyɛ Adansefo no, na wɔn haw kɛse ne nsanom. Seesei a wɔabɛyɛ Kristofo yi, wɔmpɛ sɛ ebi bɛka wɔn ano koraa na akɔfa asɛm aba. Ebinom nso ahu sɛ anigyede bi tumi twetwe wɔn akɔnnɔ ntɛm, enti ‘wɔmpɛ ne tõ, mpɛ ne noa’; wɔatwe wɔn ho afi ho koraa. (Dw. 101:3) Nhwɛso bi ni: Ansa na onua bi rebɛyɛ Ɔdansefo no, na ɔtaa kɔ baabi a nkurɔfo saw yɛ nneɛma a ɛmfata. Nanso efi bere a ohuu nokware no, wagyae asaw koraa; sɛ anuanom mpo na ahyiam a, ɔmpɛ sɛ ɔsaw. ‘Biribi ankɔka papa a, ɛnyɛ kyerɛdɛ’; ɔmpɛ sɛ biribiara de no kɔ n’akyi na ɛkanyan n’akɔnnɔ. Ɛwom, mfomso nnim sɛ Kristofo bɛnom nsa anaa wɔbɛsaw anaa wɔbɛyɛ biribi a ɛnhyɛ da nyɛ bɔne. Nanso ɛsɛ sɛ yɛn nyinaa si yɛn adwene pi na yɛkwati biribiara a ebetumi asɛe yɛne Yehowa ntam.\n20. Ɛnyɛ mmerɛw sɛ ‘yɛbɛtwe yɛn ho afi nea ɛnteɛ ho,’ nanso dɛn na ɛbɛhyɛ yɛn den ma yɛayɛ saa?\n20 Ɛyɛ akwannya kɛse sɛ Onyankopɔn din da yɛn so, nanso ɛnsɛ sɛ yɛn werɛ fi sɛ asɛyɛde bata ho. Enti momma ‘yɛntwe yɛn ho mfi bɔne ho’ na yɛmpo biribiara a ɛnteɛ. (Dw. 34:14) Ɛwom, ɛtɔ da a egye animia na obi atumi ayɛ saa. Nanso anigyesɛm ne sɛ Yehowa dɔ wɔn a wɔasi wɔn bo sɛ wɔbɛnantew ne trenee kwan so, na wɔda ne koma so daa, efisɛ ‘wɔyɛ ne dea.’—2 Tim. 2:19; monkenkan 2 Beresosɛm 16:9a.\n^ nky. 12 Hwɛ asɛm a wɔato din “Sini ne Nhoma ne Nnwom Bi Wɔ Hɔ a Mobara Anaa?” wɔ jw.org. Wubehu wɔ YƐN HO NSƐM > NSƐM A NKURƆFO TAA BISA afã hɔ.


Dɛn Ne Bible No?—Nhoma a Efi Onyankopɔn Hɔ | Bible Kyerɛkyerɛ\nBible—Nhoma a Efi Onyankopɔn Hɔ\nAkwan bɛn so na Bible da nsow wɔ nhoma foforo biara ho?\nƆkwan bɛn so na Bible betumi aboa wo ma woagyina wo haw ahorow ano?\nDɛn nti na wubetumi agye Bible mu nkɔmhyɛ ahorow adi?\n1, 2. Akwan bɛn so na Bible yɛ Onyankopɔn akyɛde a ɛma anigye?\nWOBƐKAE bere bi a wo nsa kaa akyɛde soronko bi fii w’adamfo pa bi hɔ? Ɛda adi sɛ anyɛ wo dɛ kɛkɛ na mmom ɛmaa w’ani gyei nso. Anyɛ hwee koraa no, akyɛde ma wuhu biribi fa onipa a ɔde kyɛ wo no ho—sɛ n’ani sɔ wo ne n’adamfofa no. Ɛda adi sɛ wokyerɛɛ w’adamfo no akyɛde no ho anisɔ.\n2 Bible yɛ akyɛde a efi Onyankopɔn hɔ, na ɛyɛ akyɛde a yebetumi akyerɛ ho anisɔ ankasa. Saa nhoma a ɛda nsow yi ma yehu nneɛma bi a sɛ ɛnyɛ sɛ wɔaka ho asɛm wom a anka yɛrenhu da. Sɛ nhwɛso no, ɛka wim a nsoromma ahyɛ hɔ ma, asase, ne ɔbarima ne ɔbea a wodii kan bɔɔ wɔn no ho asɛm kyerɛ yɛn. Nnyinasosɛm a edi mũ a ɛbɛboa yɛn ma yɛagyina asetram nsɛnnennen ne dadwen ahorow ano wɔ Bible mu. Ɛkyerɛkyerɛ sɛnea Onyankopɔn bɛma n’atirimpɔw abam, na ɔde asetra pa aba asase so no mu. Hwɛ sɛnea Bible yɛ akyɛde a ɛma yenya anigye!\n3. Dɛn na Bible a Yehowa de ama yɛn no ka fa no ho, na dɛn nti na eyi ka koma?\n3 Bible yɛ akyɛde a ɛka koma nso, efisɛ ɛka biribi fa Ɔdemafo, Yehowa Nyankopɔn, ho. Nhoma a ɛte saa a ɔde ama yɛn no yɛ adanse a ɛkyerɛ sɛ ɔpɛ sɛ yehu no yiye. Nokwarem no, Bible betumi aboa wo ma woabɛn Yehowa.\n4. Dɛn na w’ani gye ho wɔ Bible no kyekyɛ ho?\n4 Nnipa pii na wɔwɔ Bible no bi. Wɔatintim Bible mũ no nyinaa anaa ne fã bi wɔ kasa bɛboro 2,300 mu, ma enti wiase nnipa bɛboro ɔha biara mu 90 na wobetumi anya bi. Sɛ wɔkyekyɛm pɛpɛɛpɛ a, wɔkyekyɛ Bible bɛboro ɔpepem biako dapɛn biara! Wɔatintim Bible mũ no nyinaa anaa ne fã bi ɔpepepem pii. Nokwarem no, nhoma biara nni hɔ a ɛte sɛ Bible.\n“New World Translation of the Holy Scriptures” no wɔ kasa pii mu\n5. Sɛ wɔka sɛ Bible fi “Onyankopɔn honhom mu” a, ɛkyerɛ dɛn?\n5 Afei nso, Bible no “fi Nyankopɔn honhom mu.” (2 Timoteo 3:16) Ɔkwan bɛn so? Bible ankasa bua sɛ: “Nea efi Nyankopɔn hɔ na nnipa kae sɛnea honhom kronkron kaa wɔn no.” (2 Petro 1:21) Mfatoho bi ni: Adwumawura bi betumi ama ne kyerɛwfo akyerɛw krataa bi. Adwumawura no nsusuwii ne n’akwankyerɛ na ɛwɔ krataa no mu. Enti, ɛyɛ adwumawura no ankasa krataa, ɛnyɛ ɔkyerɛwfo no de. Saa ara na Onyankopɔn asɛm na ɛwɔ Bible mu, na ɛnyɛ nnipa a wɔkyerɛwee no de. Enti, Bible mũ no nyinaa yɛ “Onyankopɔn asɛm” ankasa.—1 Tesalonikafo 2:13.\nEMU NSƐM HYIA PƐPƐƐPƐ\n6, 7. Dɛn nti na Bible mu nsɛm a ehyia no yɛ nwonwa?\n6 Bible no kyerɛw dii mfirihyia 1,600. N’akyerɛwfo no antra ase wɔ bere koro mu. Na ɛsono wɔn mu biara dibea a ɔwɔ wɔ asetra mu. Ná ebinom yɛ akuafo, mpataayifo, ne nguanhwɛfo. Ná afoforo yɛ adiyifo, atemmufo, ne ahemfo. Ná Asɛmpa kyerɛwfo Luka yɛ oduruyɛfo. Ɛmfa ho sɛ na ɛsono adwuma a na Bible akyerɛwfo no mu biara yɛ no, emu nsɛm no hyia fi mfiase kosi awiei. *\n7 Bible mu nhoma a edi kan no ka sɛnea nnipa haw ahorow no fii ase kyerɛ yɛn. Nhoma a etwa to no kyerɛ sɛ asase nyinaa bɛyɛ paradise, anaasɛ turo. Bible afã nyinaa ka nsɛm a esisii wɔ mfirihyia mpempem pii mu ho asɛm, na emu biara boa ma yɛte ɔkwan a nea Onyankopɔn abɔ ne tirim sɛ ɔbɛyɛ no bɛfa so anya mmamu no ase wɔ ɔkwan bi so. Sɛnea Bible mu nsɛm hyia no yɛ nwonwa, na saa ara na yɛhwɛ kwan sɛ nhoma a efi Onyankopɔn hɔ no bɛyɛ.\n8. Ma nhwɛso ahorow a ɛkyerɛ sɛ Bible ne nyansahu hyia.\n8 Bible ne nyansahu hyia. Nsɛm bi mpo wom a na nnipa a wɔwɔ wiase saa bere a wɔkyerɛwee no nni ho nimdeɛ koraa. Sɛ nhwɛso no, wɔde ayarefo a woyi wɔn fi nnipa mu kogu baabi ne ahotew ho mmara maa tete Israelfo wɔ Leviticus nhoma no mu. Saa bere no na aman a atwa wɔn ho ahyia no nni nneɛma a ɛtete saa ho nimdeɛ koraa. Bere a na nkurɔfo kura asase yɛbea ho adwene a ɛnyɛ nokware no, Bible kaa ho asɛm sɛ ɛyɛ kontonkron, anaa kurukuruwa. (Yesaia 40:22) Bible kaa no pɛpɛɛpɛ sɛ asase ‘nsɛn biribiara so.’ (Hiob 26:7) Nokwarem no, Bible nyɛ nyansahu nhoma, nanso sɛ ɛka nyansahu ho asɛm a ɛka no pɛpɛɛpɛ. So ɛnyɛ eyi ne nea yɛhwɛ kwan sɛ yebehu wɔ nhoma a efi Onyankopɔn hɔ mu?\n9. (a) Akwan bɛn so na Bible da ne ho adi sɛ ɛyɛ abakɔsɛm nhoma a emu nsɛm yɛ nokware na yetumi de yɛn ho to so? (b) Dɛn na Bible akyerɛwfo no nokwaredi no ka kyerɛ wo wɔ Bible ho?\n9 Bible ne abakɔsɛm nso hyia, na ɛyɛ nea yebetumi de yɛn ho ato so. Emu nsɛm no ka nneɛma pɔtee ho asɛm. Ɛnyɛ nnipa din nko na ɛbobɔ na mmom ɛkyerɛ abusua a nnipa no fi mu nso. * Ná Bible akyerɛwfo no yɛ anokwafo, wɔkaa wɔn ankasa ne wɔn man sintɔ ne nkogudi ho asɛm. Wiase abakɔsɛm akyerɛwfo nte saa, wɔntaa nka wɔn ankasa nkurɔfo nkogudi ho asɛm. Sɛ nhwɛso no, ɔkyerɛwfo Mose gyee ne mfomso a anibere wom a ɔyɛe a wɔkaa n’anim denneennen wɔ ho no toom wɔ Bible mu nhoma a ɛne Numeri no mu. (Numeri 20:2-12) Wɔntaa nhu nokwaredi a ɛte saa wɔ abakɔsɛm kyerɛwtohɔ afoforo mu, nanso yehu wɔ Bible mu efisɛ ɛyɛ nhoma a efi Onyankopɔn hɔ.\nNHOMA A MFASO WƆ SO\n10. Dɛn nti na ɛnyɛ nwonwa sɛ Bible yɛ nhoma a mfaso wɔ so?\n10 Esiane sɛ Bible fi Onyankopɔn honhom mu nti, “eye ma ɔkyerɛkyerɛ, ntɛnyi, nneɛma ateɛteɛ.” (2 Timoteo 3:16) Yiw, Bible yɛ nhoma a mfaso wɔ so. Ɛma yehu sɛnea nnipa suban te ankasa. Ɛnyɛ nwonwa, efisɛ ne Kyerɛwfo, Yehowa Nyankopɔn, ne Ɔbɔadeɛ no! Ɔte yɛn nsusuwii ne yɛn nkate ase sen yɛn ankasa. Afei nso, Yehowa nim nea yehia a ɛbɛma yɛanya anigye. Onim asetra kwan a ɛnsɛ sɛ yɛfa so nso.\n11, 12. (a) Nneɛma bɛn na Yesu kaa ho asɛm wɔ ne Bepɔw so Asɛnka no mu? (b) Nneɛma foforo a mfaso wɔ so bɛn na wɔaka ho asɛm wɔ Bible mu, na dɛn nti na afotu a ɛwom no yɛ adwuma bere nyinaa?\n11 Susuw Yesu kasa a wɔfrɛ no Bepɔw so Asɛnka a ɛwɔ Mateo ti 5 kosi 7 no ho hwɛ. Wɔ nkyerɛkyerɛ a edi mũ yi mu no, Yesu kaa nneɛma pii ho asɛm a ebi ne sɛnea yebetumi anya anigye ankasa, sɛnea yebetumi asiesie yɛne afoforo ntam akasakasa, sɛnea yɛbɛbɔ mpae, ne sɛnea yebetumi anya ahonyade ho adwene pa. Yesu nsɛm no yɛ nea tumi wom na mfaso wɔ so nnɛ te sɛ nea na ɛte bere a ɔkae no ara pɛ.\n12 Bible nnyinasosɛm bi fa abusua asetra, adwuma ho suban pa, ne yɛne afoforo ntam abusuabɔ ho. Nnyinasosɛm a ɛwɔ Bible mu fa nnipa nyinaa ho, na emu afotu so wɔ mfaso bere nyinaa. Onyankopɔn asɛm a ɔnam odiyifo Yesaia so kae no ka nyansa a ɛwɔ Bible mu ho asɛm tiawa sɛ: “Me [Yehowa, NW], wo Nyankopɔn, mene nea ɔkyerɛ wo nea eye ma wo.”—Yesaia 48:17.\nBible kyerɛwfo Yesaia hyɛɛ Babilon sɛe ho nkɔm\n13. Nsɛm bɛn na Yehowa maa odiyifo Yesaia kyerɛw faa Babilon ho?\n13 Nkɔmhyɛ pii wɔ Bible mu, na emu bebree anya mmamu dedaw. Susuw nhwɛso bi ho hwɛ. Yehowa nam odiyifo Yesaia a ɔtraa ase wɔ afeha a ɛto so awotwe A.Y.B. mu so hyɛɛ nkɔm sɛ wɔbɛsɛe Babilon kurow no. (Yesaia 13:19; 14:22, 23) Ɔkyerɛɛ ɔkwan pɔtee a wɔbɛfa so asɛe kurow no. Na asraafo a wɔrebɛsɛe kurow no bɛma Babilon kurow no asubɔnten no ayow, na wɔakɔ kurow no mu a obiara ne wɔn nko. Anso hɔ ara. Yesaia nkɔmhyɛ no bɔɔ ɔhene a na ɔbɛko adi Babilon so a ɔne Kores no mpo din.—Yesaia 44:27–45:2.\n14, 15. Ɔkwan bɛn so na Yesaia nkɔmhyɛ a ɛfa Babilon ho no bi baa mu?\n14 Bɛyɛ mfirihyia 200 akyi, wɔ October da a ɛto so 5, afe 539 A.Y.B. mu anadwo no, asraafo bi kɔbɔɔ nsra wɔ baabi a ɛbɛn Babilon. Hena na na ɔyɛ wɔn sahene? Persia hene bi a na ne din de Kores. Enti na bere adu sɛ nkɔmhyɛ bi a ɛyɛ nwonwa nya ne mmamu. Nanso, so na Kores asraafo no bɛfa Babilon a wɔrenko sɛnea na nkɔmhyɛ no aka ato hɔ no?\n15 Na Babilonfo no redi afahyɛ bi saa anadwo no, na na wɔte nka sɛ esiane sɛ wɔato afasu atenten atwa wɔn kurow no ho ahyia nti wɔwɔ ahobammɔ. Saa bere no na Kores nam nyansakwan so redan asubɔnten a ɛsen fa kurow no mu no ani afa baabi foforo. Ankyɛ na nsu no yow maa wotumi faa mu kɔɔ kurow no afasu no ho. Nanso, na Kores asraafo no bɛyɛ dɛn ahyɛn Babilon kurow no mu? Biribi nti wɔantoto kurow no apon mu saa anadwo no!\n16. (a) Dɛn na Yesaia kae sɛ awiei koraa no ɛbɛba Babilon so? (b) Nkɔm a Yesaia hyɛ faa Babilon sɛe ho no baa mu dɛn?\n16 Wɔka faa Babilon ho sɛ: “Obi rentra mu da biara da, na obi renkɔtra hɔ, awo ntoatoaso a edidi so mu, na Arabiani bi rensi ntamadan hɔ, na nguanhwɛfo nso remma wɔn mmoa mmutuw hɔ.” (Yesaia 13:20) Ɛnyɛ kurow no sɛe nko ho asɛm na na ɛwɔ nkɔmhyɛ yi mu. Ɛdaa no adi sɛ na wɔrenkyekye Babilon bio. Asɛm yi mmamu ho adanse wɔ hɔ a wubetumi ahu. Tete Babilon amamfõ a efi Iraq ahenkurow Baghdad anafo fam kɔ hɔ yɛ kilomita 80 no yɛ adanse a ɛkyerɛ sɛ asɛm a Yehowa nam Yesaia so kae no abam: “Mede ɔsɛe prae mapra no.”—Yesaia 14:22, 23. *\nBabilon amamfõ so\n17. Ɔkwan bɛn so na Bible nkɔmhyɛ a abam no hyɛ gyidi den?\n17 Sɛ yesusuw sɛnea Bible yɛ nhoma a emu nkɔmhyɛ bam no ho a, ɛhyɛ yɛn gyidi den, ɛnte saa? Nokwasɛm ne sɛ, sɛ Yehowa Nyankopɔn ama nkɔm a ɔhyɛe wɔ bere bi a atwam no abam a, ɛnde ɛsɛ sɛ yenya ahotoso koraa sɛ ɔbɛma paradise asase ho bɔhyɛ no nso abam. (Numeri 23:19) Nokwarem no, yɛwɔ “ade a egyina daa nkwa anidaso a Onyankopɔn a ontumi nni atoro no ahyɛ ho bɔ fi teteete no so.”—Tito 1:2. *\n18. Asɛm a tumi wom bɛn na Kristoni ɔsomafo Paulo ka faa “Onyankopɔn asɛm” ho?\n18 Nsɛm a yɛasusuw ho wɔ saa ti yi mu da no adi pefee sɛ Bible yɛ nhoma a ɛda nsow ampa. Nanso, sɛnea ɛsom bo no sen emu nsɛm a ehyia, nyansahu ne abakɔsɛm a ɛne no hyia pɛpɛɛpɛ, mfaso a ɛwɔ so, ne emu nkɔmhyɛ a ɛbam no koraa. Kristoni ɔsomafo Paulo kyerɛwee sɛ: “Onyankopɔn asɛm wɔ nkwa, na tumi wɔ mu, na ano yɛ nnam sen nkrante anofanu biara, na etumi wura biribi mu kodu sɛ ɛpaapae ɔkra ne honhom, ne dompe ne emu hon mu, na etumi hu komam adwene ne nsusuwii.”—Hebrifo 4:12.\n19, 20. (a) Ɔkwan bɛn so na Bible betumi aboa wo ma woahwehwɛ wo ho mu? (b) Wobɛyɛ dɛn atumi akyerɛ Onyankopɔn akyɛde a ɛda nsow a ɛne Bible no ho anisɔ?\n19 Onyankopɔn “asɛm” a yɛbɛkenkan afi Bible mu no betumi asesa yɛn abrabɔ. Ebetumi aboa yɛn ma yɛahwehwɛ yɛn ho mu yiye paa. Ebia yɛka sɛ yɛdɔ Onyankopɔn, nanso sɛnea yɛyɛ yɛn ade wɔ nea N’asɛm Bible kyerɛkyerɛ ho no bɛma adwene a yekura ankasa, anaa nea ɛwɔ yɛn komam paa ada adi.\n20 Bible yɛ nhoma a efi Onyankopɔn hɔ ampa. Ɛyɛ nhoma a ɛsɛ sɛ yɛkenkan, yesua, na yɛma yɛn ani gye ho. Kɔ so kenkan Onyankopɔn akyɛde yi mu nsɛm fa kyerɛ ho anisɔ. Bere a wokɔ so kenkan no, wobɛte nea enti a Onyankopɔn bɔɔ nnipa no ase yiye. Yebesusuw nea enti a wɔbɔɔ nnipa ne sɛnea saa botae no bɛbam no ho wɔ ti a edi hɔ no mu.\n^ nky. 6 Ɛwom sɛ nnipa bi ka sɛ nsɛm a ɛwɔ Bible afã bi ne afã foforo nhyia de, nanso nsɛm a ɛtete saa a wɔka no nni nnyinaso. Hwɛ nhoma, The Bible—God’s Word or Man’s? (Bible—Onyankopɔn Asɛm Anaasɛ Nnipa Asɛm) a Yehowa Adansefo atintim no ti 7.\n^ nky. 9 Sɛ nhwɛso no, hwɛ abusua a Yesu fi mu a wɔakyerɛkyerɛ mu wɔ Luka 3:23-38 no.\n^ nky. 16 Sɛ wopɛ Bible nkɔmhyɛ ho nsɛm pii a, hwɛ Amansan Nhoma, nhomawa a Yehowa Adansefo atintim no kratafa 27-9.\n^ nky. 17 Babilon sɛe no yɛ Bible nkɔmhyɛ a abam no ho nhwɛso biako pɛ. Nhwɛso foforo bi ne Tiro ne Niniwe sɛe no. (Hesekiel 26:1-5; Sefania 2:13-15) Afei nso, Daniel nkɔmhyɛ no kaa wiase ahemman a na ebedi Babilon akyi aba no ho asɛm. Ebi ne Media ne Persia ne Hela. (Daniel 8:5-7, 20-22) Sɛ wopɛ Mesia no ho nkɔmhyɛ pii a enyaa mmamu wɔ Yesu Kristo so ho nkyerɛkyerɛmu a, hwɛ Nkekaho a ɛwɔ kratafa 199-201 no.\nBible yɛ Onyankopɔn asɛm ma enti ɛyɛ nokware na yebetumi de yɛn ho ato so.—2 Timoteo 3:16.\nOnyankopɔn Asɛm so wɔ mfaso ma yɛn da biara da asetra.—Yesaia 48:17.\nOnyankopɔn bɔhyɛ ahorow a ɛwɔ Bible mu no bɛbam ɔkwan biara so.—Numeri 23:19.\nNneɛma a Yɛde Sua Ade\nBible—Nhoma a Efi Onyankopɔn Hɔ (Ɔfã 1)\nShare Share Bible—Nhoma a Efi Onyankopɔn Hɔ\nbh ti 2 kr. 18-26


Ɔsom Nyinaa Sɔ Onyankopɔn Ani Anaa? Dɛn Ne Nokware Som? | Bible Nsɛmmisa Ho Mmuae\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Maltese Maya Mazatec (Huautla) Moore Nepali Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Tswana Turkish Twi Ukrainian Umbundu Venda Vietnamese Wayuunaiki Xhosa Yoruba Zande Zapotec (Isthmus) Zulu\nƆsom nyinaa sɔ Onyankopɔn ani anaa?\nSɛ wutie kaseɛbɔ a, ebia wote sɛ ebinom di nsɛmmɔne wɔ nyamesom din mu. Ɛnyɛ ɔsom nyinaa na nokware Nyankopɔn pene so. (Mateo 7:15) Nokwasɛm ne sɛ, wɔadaadaa adesamma fã kɛse no ara.—Kenkan 1 Yohane 5:19.\nNanso, nnipa a wɔpɛ nokware na wɔbɔ bra pa no, Onyankopɔn nim wɔn. (Yohane 4:23) Onyankopɔn pɛ sɛ saafo no nyinaa sua nokware a ɛwɔ n’Asɛm Bible mu no.—Kenkan 1 Timoteo 2:3-5.\nWobɛyɛ dɛn ahu nokware som?\nYehowa Nyankopɔn rekyerɛkyerɛ nnipa pii ama wɔahu nokware no na wɔadodɔ wɔn ho. Saa nnipa yi, bere bi na wɔwɔ ɔsom ahorow pii mu. Seesei Yehowa nkyerɛkyerɛ reka wɔn bom. (Mika 4:2, 3) Enti nea ɛma yehu ɔsom a ɛyɛ nokware ne sɛ emufo dodɔ wɔn ho.—Kenkan Yohane 13:35.\nNnipa a bere bi na wɔwɔ ɔsom ahorow pii mu no, seesei Yehowa Nyankopɔn nam nokware som so reka wɔn bom.—Dwom 133:1\nWɔn a wɔsom Onyankopɔn nokware mu no, Bible na wɔde bɔ wɔn bra, na ɛno ara mu na wonya wɔn nkyerɛkyerɛ fi. (2 Timoteo 3:16) Nokware asomfo ma nkurɔfo hu Onyankopɔn din. (Dwom 83:18) Wɔbɔ dawuru ma nkurɔfo hu sɛ Onyankopɔn Ahenni nko ara na ebeyi adesamma haw afi hɔ. (Daniel 2:44) Wɔma wɔn ‘kanea hyerɛn’ na wɔyɛ nneɛma pa ma nkurɔfo de suasua Yesu. (Mateo 5:16) Enti ade a ɛma nkurɔfo hu nokware Kristofo ne sɛ wɔkɔ afie mu kɔka Onyankopɔn Ahenni no ho asɛmpa.—Kenkan Mateo 24:14; Asomafo Nnwuma 5:42; 20:20.\nƆsom a Ɛsɔ Onyankopɔn Ani


Yona 3 ASCB - Matej 3 CRO\n1Afei, Awurade asɛm baa Yona nkyɛn ne mprenu so sɛ, 2“Kɔ Ninewe kuropɔn kɛseɛ no mu, na kɔpae mu ka asɛm a mede rema wo yi.”\n3Yona yɛɛ ɔsetie maa Awurade asɛm no, na ɔkɔɔ Ninewe. Na Ninewe yɛ kuropɔn titire a wɔde nnansa na ɛhunu hɔ nyinaa. 4Ɛda a ɛdi ɛkan no, Yona hyɛnee kuropɔn no mu, na ɔhyɛɛ aseɛ paee mu kaa sɛ, “Aka adaduanan na wɔadane Ninewe abutu.” 5Ninewefoɔ gyee Onyankopɔn diiɛ. Wɔhyɛɛ sɛ wɔn nyinaa bɛdi abuada, ɛfiri ɔkɛseɛ so kɔsi ɔketewa so, na wɔafirafira ayitoma.\n6Ɛberɛ a Ninewehene tee asɛm no, ɔsɔre firii nʼahennwa so, ɔworɔɔ nʼahenetadeɛ, Ɔfiraa ayitoma, na ɔtenaa mfuturo mu. 7Afei, ɔmaa wɔbɔɔ dawuro wɔ Ninewe sɛ,\n“Mmara a ɛfiri ɔhene ne nʼatitire hɔ nie:\n“Obiara, sɛ ɔyɛ onipa anaa aboa, anantwikuo anaa nnwankuo, mmfa hwee nka nʼano; mma ɔnnnidi anaa ɔnnom. 8Na mmom nnipa ne mmoa mfa ayitoma nkata wɔn ho. Obiara mfa anibereɛ nsu mfrɛ Onyankopɔn. Wɔn mfiri wɔn akwammɔne so, na wɔnnyae basabasayɛ. 9Hwan na ɔnim? Ebia, Onyankopɔn bɛhunu yɛn mmɔbɔ, na watwe nʼabufuhyeɛ no a ɔnam so rebɛsɛe yɛn no asan.” 10Na Onyankopɔn hunuu sɛdeɛ wɔyɛeɛ ne sɛdeɛ wɔsane firii wɔn akwammɔne ho no, ɔhunuu wɔn mmɔbɔ, na wansɛe wɔn sɛdeɛ ɔkaeɛ no.\nASCB : Yona 3


Beresosɛm Nhoma a Edi Kan 13:1-14\nWɔkɔfaa Adaka no fii Kiriat-Yearim (1-14)\nOnyankopɔn bɔɔ Ussa kum no (9, 10)\n13 Dawid ne apem apem ne ɔhaha so ahwɛfo ne mpanyimfo no nyinaa tuu agyina.+ 2 Ɛnna Dawid ka kyerɛɛ Israel asafo no nyinaa sɛ: “Sɛ eye wɔ mo ani so na sɛ Yehowa yɛn Nyankopɔn pene so a, momma yɛnsoma nkɔka nkyerɛ yɛn nuanom a wɔaka wɔ Israel asaase so nyinaa, ne asɔfo ne Lewifo a wɔwɔ wɔn nkurow mu+ ne ɛho nsaase a mmoa didi so no so sɛ wɔmmɛka yɛn ho, 3 na yɛnsan nkɔfa yɛn Nyankopɔn Adaka+ no mmra.” Nea ɛte ne sɛ, Saul bere so no,+ ɛho asɛm anhia wɔn. 4 Asafo no nyinaa penee so, efisɛ na eye wɔ ɔman no nyinaa ani so. 5 Enti Dawid boaboaa Israel nyinaa ano fi Egypt asubɔnten no* ho kosii Lebo-Hamat*+ sɛ wɔrekɔfa nokware Nyankopɔn no Adaka no afi Kiriat-Yearim+ aba. 6 Ɛnna Dawid ne Israel nyinaa kɔɔ Baala,+ kyerɛ sɛ, Kiriat-Yearim a ɛwɔ Yuda sɛ wɔrekɔfa nokware Nyankopɔn Yehowa a ɔte kerubim so*+ no Adaka a ne din da so no aba. 7 Nanso bere a wɔkɔfaa nokware Nyankopɔn no Adaka no fii Abinadab fi no, teaseɛnam foforo+ bi so na wɔde sii; Ussa ne Ahio na wodii teaseɛnam no anim.+ 8 Dawid ne Israel nyinaa de nnwom, asanku, asankuten, mpintin,+ nnawuru,*+ ne ntorobɛnto+ dii ahurusi kɛse wɔ nokware Nyankopɔn no anim. 9 Nanso bere a woduu Kidon awiporowbea hɔ no, Ussa teɛɛ ne nsa soo Adaka no mu, efisɛ anka anantwi no redan ahwe hɔ. 10 Ɛhɔ ara na Yehowa bo fuw Ussa, na ɔbɔɔ no hwee fam sɛ ɔteɛɛ ne nsa kaa Adaka no,+ na owui wɔ Onyankopɔn anim.+ 11 Ɛnna Dawid bo fuwii* sɛ Yehowa abufuw apae agu Ussa so. Wɔfrɛɛ hɔ Peres-Ussa,* na saa na wɔafrɛ hɔ de besi nnɛ. 12 Ɛmaa Dawid suroo nokware Nyankopɔn no saa da no, na ɔkae sɛ: “Mɛyɛ dɛn de nokware Nyankopɔn no Adaka no aba me nkyɛn?”+ 13 Enti Dawid amfa Adaka no amma ne nkyɛn wɔ Dawid Kurow mu; mmom ɔma wɔde kɔɔ Gatni Obed-Edom fi. 14 Nokware Nyankopɔn no Adaka no dii abosome abiɛsa wɔ Obed-Edom fi, na Yehowa kɔɔ so hyiraa Obed-Edom fi ne nea ɔwɔ nyinaa.+\n^ Anaa “Egypt Sihor.”